text:
Bayibuli by’Eyigiriza Bikola Ekiseera Kyonna
LOWOOZA KU KINO: Olambula mu kizimbe omukuumirwa ebintu eby’edda. Ebisinga obungi bigenda byonooneka, ate ebirala ebitundu ebimu byavaako. Naye mulimu ekibumbe ekikyalabika obulungi era ng’ebitundu byakyo byonna kwebiri. Obuuza akulambuza nti: “Kino kye kisingayo obupya ku birala?” Akuddamu nti, “Nedda. Kye kisingayo obukadde, era tekiddaabirizibwangako.” Weeyongera okumubuuza nti: “Kibadde kikuumibwa mu kifo eky’enjawulo?” Akuddamu nti “Nedda. Kye kikyasinze okukubibwa enkuba. Era bangi bagezezzaako okukyonoona.” Oyinza okwewuunya era ne weebuuza nti, ‘Kyakolebwa mu ki?’
Bayibuli nayo eringa ekibumbe ekyo. Yawandiikibwa dda nnyo, era nkadde nnyo okusinga ebitabo ebisinga obungi. Kyo kituufu waliwo ebitabo bingi ebyawandiikibwa edda. Naye okufaananako ebibumbe eby’edda ebyayonooneka, n’ebitabo ebyo ebisinga obungi byava ku mulembe ekiseera bwe kyagenda kiyitawo. Ng’ekyokulabirako, bye byogera ku bya ssaayansi tebikwatagana n’ebipya ebizuuliddwa. Amagezi ge biwa ku by’obujjanjabi emirundi egisinga tegeesigika. Ate era ebisinga obungi tebikyali nga bwe byali; ebitundu ebimu byabula oba byayonooneka.
Naye Bayibuli yo ya njawulo. Yawandiikibwa emyaka egisukka mu 3,500 egiyise, naye ekyali nga bwe yawandiikibwa. Wadde nga emirundi mingi bagezezzaako okugisaanyaawo, ekyaliwo era obubaka obugirimu tebukyukanga. Bayibuli by’eyigiriza bikola ekiseera kyonna wadde nga waliwo abawi b’amagezi bangi.—Laba akasanduuko “Bayibuli Yava Ku Mulembe?”
AMAGEZI GE TWETAAGA LEERO
Oyinza okwebuuza nti, ‘Ddala Bayibuli by’eyigiriza bya mugaso leero?’ Okusobola okufuna eky’okuddamu, weebuuze nti: ‘Bizibu ki abantu bye bafuna leero? Biriwa ebisinga okuba eby’amaanyi?’ Oyinza okuba ng’olowoozezza ku ntalo, okwonoonebwa kw’obutonde, obumenyi bw’amateeka, oba obulyi bw’enguzi. Kati ka twetegereze agamu ku magezi agali mu Bayibuli. Bw’oba ogeetegereza weebuuze nti, ‘Singa abantu bakolera ku magezi gano, ensi teyandibadde bulungi?’
OKWAGALA EMIREMBE
“Balina essanyu abaleetawo emirembe, kubanga baliyitibwa baana ba Katonda.” (Matayo 5:9) “Mukolenga kyonna kye musobola okuba mu mirembe n’abantu bonna.”—Abaruumi 12:18.
OKUBA ABASAASIZI, N’OKUSONYIWA
“Balina essanyu abo abasaasira abalala, kubanga nabo balisaasirwa.” (Matayo 5:7) “Mweyongere okugumiikirizigananga n’okusonyiwagananga omuntu yenna bw’aba n’ensonga ku munne. Era nga Yakuwa * bwe yabasonyiyira ddala, nammwe mukole bwe mutyo.”—Abakkolosaayi 3:13.
OBUTASOSOLA MU MAWANGA
Katonda “yakola okuva mu muntu omu amawanga gonna ag’abantu okubeera ku nsi yonna.” (Ebikolwa 17:26) “Katonda tasosola, naye mu buli ggwanga omuntu amutya n’akola ekituufu amukkiriza.”—Ebikolwa 10:34, 35.
OKUKUUMA OBUTONDE
“Yakuwa Katonda n’atwala omuntu n’amuteeka mu lusuku Edeni okululimanga n’okululabiriranga.” (Olubereberye 2:15) Katonda ajja ‘kuzikiriza abo aboonoona ensi.’—Okubikkulirwa 11:18.
OKUKYAWA EBIKOLWA EBY’OBUGWENYUFU N’OMULULU
“Mwekuume okwegomba okwa buli ngeri, kubanga omuntu ne bw’aba n’ebintu ebingi, ebintu ebingi by’aba nabyo si bye bimuwa obulamu.” (Lukka 12:15) “Ebikolwa eby’obugwenyufu n’obutali bulongoofu obwa buli ngeri n’omululu tebirina na kwogerwako mu mmwe, nga bwe kigwanira abantu abatukuvu.”—Abeefeso 5:3.
OBWESIGWA, N’OKUBA ABAKOZI
“Twagala okubeera abeesigwa mu bintu byonna.” (Abebbulaniya 13:18) “Omubbi alekere awo okubba, wabula afube okukola emirimu.”—Abeefeso 4:28.
OKUYAMBA ABALI MU BWETAAVU
“Okubudaabuda abennyamivu, okuyamba abanafu, n’okugumiikiriza bonna.” (1 Abassessalonika 5:14) “Okulabirira bamulekwa ne bannamwandu mu nnaku yaabwe.”—Yakobo 1:27.
Bayibuli tetuwa buwi lukalala lwa byawandiikibwa ebyo. Era tetubuulira bubuulizi bya kukola, naye etubuulira n’engeri y’okubikolerako mu bulamu bwaffe obwa bulijjo. Singa abantu bagoberera amagezi agali mu byawandiikibwa ebyo, ebizibu ebisinga obungi tebyandibaddewo. Mu butuufu, amagezi agali mu Bayibuli gakola ekiseera kyonna. Naye, Bayibuli by’eyigiriza biyinza bitya okukuyamba kati?
ENGERI ENJIGIRIZA ZA BAYIBULI GYE ZIYINZA OKUKUYAMBAMU KATI
Lumu Yesu yagamba nti: “Ebintu eby’obutuukirivu omuntu by’akola bye biraga nti wa magezi.” (Matayo 11:19) Bwe kityo si bwe kiri? Ebintu omuntu by’akola bye biraga nti wa magezi. Oyinza okwebuuza nti, ‘Amagezi agali mu Bayibuli bwe gaba nga ddala gakola, gasobola okunnyamba mu bulamu bwange? Gayinza gatya okunnyamba mu bizibu bye nnina kati?’ Lowooza ku kyokulabirako kino.
Omukyala ayitibwa Delphine, * yalina omulimu omulungi era ng’ebintu bimugendera bulungi. Naye yafuna ebizibu eby’omuddiriŋŋanwa embeera n’eyonooneka. Yafiirwa muwala we, omwami we yamulekawo, era n’eby’enfuna ne bigootaanira ddala. Agamba nti: “Nnali sikyetegeera—muwala wange afudde, omwami andeseewo, sirina wa kubeera. Nnawulira nga mpeddemu amaanyi era nga sikyalina mugaso.”
Embeera Delphine gye yayitamu yamujjukiza ebigambo bino: “Tuwangaala emyaka 70, oba 80, omuntu bw’aba omugumu ennyo. Naye giba gijjudde ebizibu n’ennaku; giyita mangu ne tubulawo.”—Zabbuli 90:10.
Bayibuli yayamba nnyo Delphine mu biseera ebyo ebizibu. Ng’ebitundu ebisatu ebiddako bwe biraga, n’abalala bangi amagezi agali mu Bayibuli gabayambye nga bafunye ebizibu. Bakizudde nti Bayibuli teringa bitabo birala ebikaddiwa ne biggwa ku mulembe. Lwaki Bayibuli eri bw’etyo? Kubanga ebigirimu byava eri Katonda so si eri bantu.—1 Abassessalonika 2:13.
Oboolyawo naawe okirabye nti obulamu bumpi era bujjudde ebizibu. Bw’ofuna ebizibu, wa w’oyinza okuggya obuyambi, n’amagezi ageesigika?
Ka tulabe engeri ssatu Bayibuli gy’eyinza okukuyambamu. Esobola okukuyamba
okwewala ebizibu bwe kiba kisoboka.
okuvvuunuka ebizibu.
okugumira embeera etajja kuvaawo.
Mu bitundu ebiddako, tujja kwogera ku nsonga ezo essatu.
^ lup. 10 Bayibuli eraga nti Yakuwa lye linnya lya Katonda.—Zabbuli 83:18.
^ lup. 24 Mu kitundu kino era ne mu bitundu ebisatu ebiddirira, amannya agamu gakyusiddwa.


c: text/html

text:
Omusajja n’Omukazi Bwe Baba Baagalana, Kiba Kikyamu Bwe Beegatta nga Si Bafumbo?
Bayibuli ky’egamba
Bayibuli egamba nti ‘
abagwenyufu Katonda ajja kubasalira omusango.’ (Abebbulaniya 13:4) Ekigambo ky’Oluyonaani por·neiʹa ekyavvuunulwa ‘obugwenyufu,’ kizingiramu okwegatta kwonna wakati w’abantu abatali bafumbo. N’olwekyo, kiba kikyamu mu maaso ga Katonda omusajja n’omukazi abatali bafumbo okwegatta, ne bwe kiba nti balina ekiruubirirwa eky’okufumbiriganwa mu biseera eby’omu maaso.
Naye watya singa omusajja n’omukazi baba baagalana nnyo? Ne bwe kiba kityo, Katonda aba abeetaagisa okusooka okufumbiriganwa nga tebanneegatta. Katonda yatutonda nga tulina obusobozi bw’okwoleka okwagala. Engeri ye esinga obukulu kwe kwagala. (1 Yokaana 4:8) N’olwekyo, alina ensonga ennungi kw’asinziira okulagira nti okwegatta kulina kuba wakati w’omusajja n’omukazi abafumbo.

robotstxt: allowed

filter: keep


text:
Ennyanjula yʼEkitundu 7
Ekitundu kino kyogera ku bulamu bwa Kabaka Sawulo ne Kabaka Dawudi, era bye kyogerako byaliwo mu bbanga lya myaka nga 80. Mu kusooka Sawulo yali mwetoowaze era ng’atya Katonda, naye oluvannyuma yakyuka n’alekera awo okugondera Yakuwa. Yakuwa yasalawo okumuggyako obwakabaka era n’alagira Samwiri okufuka amafuta ku Dawudi okuba kabaka wa Isirayiri anaddako. Olw’obuggya bwe yalina, emirundi mingi Sawulo yagezaako okutta Dawudi, naye Dawudi teyawoolera ggwanga. Yonasaani mutabani wa Sawulo yali akimanyi nti Yakuwa yali alonze Dawudi, bwe kityo yawagira Dawudi. Dawudi yakola ebibi eby’amaanyi, naye yakkiriza okukangavvula Yakuwa kwe yamuwa. Bw’oba ng’oli muzadde, yamba omwana wo okulaba ensonga lwaki bulijjo kikulu okuwagira enteekateeka za Katonda.
MU KITUNDU KINO
Kabaka wa Isirayiri Eyasooka
Katonda yali ateddewo abalamuzi okukulembera Abayisirayiri naye bo ne basaba kabaka. Samwiri yafuka amafuta ku Sawulo, Sawulo n’afuuka kabaka wa Isirayiri eyasooka, naye oluvannyuma Yakuwa yagaana Sawulo. Lwaki?
Dawudi ne Goliyaasi
Yakuwa yalonda Dawudi okuba kabaka wa Israyiri eyandizzeeko, Dawudi naye yakiraga nti yandibadde kabaka mulungi.
Dawudi ne Sawulo
Lwaki Sawulo yakyawa Dawudi, era Dawudi yeeyisa atya mu mbeera eno?
Yonasaani Yali Muvumu era nga Mwesigwa
Mutabani wa kabaka yafuuka mukwano gwa Dawudi.
Kabaka Dawudi Akola Ekibi eky’Amaanyi
Okusalawo obubi kwavaamu ebizibu bingi.


text: Abantu abaagala okubeera abaddu ba Allah abeesimbu, balina okutegeera Obusiraamu obw’omunda n’okutuukiriza amateeka gaabwo, okudda ku nzikiriza n’obwesimbu n’okugissa mu nkola mu bikolwa eby’okungulu wamu ne munda. Olw’obwetaavu obwo, omuwandiisi alambulula oludda lw’Obusiraamu olukwata ku mwoyo. Mu kusooka alambulula omusingi gwe nzikiriza n’ebigendererwamu. Olwo n’alondoola ebikwata ku ludda lw’omwoyo mu kusinza mu Busiraamu ng’agoberera empagi z’obukkiriza. Awa ekitangaala ku bigendererwa by’okusinza n’okuyiga mu byafaayo bya bannabbi ne banywanyi baabwe, n’eby’okulabirako okuva mu bulamu bw’Abasuufi. Essira ly’ateeka ku kugaba n’okwaayo zaka n’amateeka agafuga eby’enfuna by’Obusiraamu, ligenderera okuyambako mu kulwanyisa okwagala okw’ebintu.


text:
Poliisi e Mubende eriko abazadde beekutte ku byekuusa ku byokutulugunya omuvubuka ow’emyaka ekkumi n’omwenda.
Omuvubuka ono nnyina tali waka naye nga Kitaaawe yawasa omukyala omulala.
Kigambibwa nti yalwala natatwalibwa mu ddwaliro, era nga nemmere kumpi tebamuwa, nga bwebatadde nokumukuba, nga ekyabagye abantu enviiri ku mutwe, gemazzi agamwokeza olubuto, naye nga bagamba bakaddebe bakirinamu omukono.
Wabuta tubategeeza nti owemeeme embi ebifaananyi bino bibeere wala.
Posted 18 hours 8 sec ago..
Posted 17 hours 55 min ago..


text:
Essuula 1
1 Yuda, omuddu wa Yesu Kristo, era muganda wa Yakobo, eri abo abayitibwa, abaagalwa mu Katonda Kitaffe, era abakuumirwa Yesu Kristo:
2 okusaasira n'emirembe n'okwagala byongerwengako gye muli.
3 Abaagalwa, bwe nnali nga nfuba okubawandiikira eby'obulokozi bwaffe fenna, nnawalirizibwa okubawandiikira okubabuulirira okuwakaniranga ennyo okukkiriza abatukuvu kwe baaweebwa omulundi ogumu.
4 Kubanga waliwo abantu abayingira nga basensera abaawandiikirwa edda omusango guno, abatatya Katonda, abakyusa ekisa kya Katonda waffe okuba obukaba, ne beegaana Yesu Kristo, ye Mwami ye Mukama waffe omu yekka.
5 Naye njagala okubajjukiza, newakubadde nga byonna mwabimanya omulundi gumu, nga Mukama, bwe yamala okulokola abantu mu nsi y'e Misiri, oluvannyuma n'azikiriza abatakkiriza.
6 Ne bamalayika abataakuuma bukulu bwabwe bo, naye ne baleka ekifo kyabwe bo bennyini, abakuumira mu njegere ez'ennaku zonna wansi w'ekizikiza olw'omusango ogw'oku lunaku olukulu.
7 Nga Sodomu ne Ggomola n'ebibuga ebyaliraanawo, bwe byayendera ddala okwenkana nabo ne bikyama okugobereranga omubiri omulala, byateekebwawo okuba ekyokulabirako, nga bibonerezebwa n'omusango ogw'omuliro ogutaggwaawo.
8 Naye era benkana nabo mu kulootaloota kwabwe nga basiiga omubiri empitambi era bagaana obukulu, era bavuma ab'ekitiibwa.
9 Naye Mikaeri, malayika omukulu, bwe yayomba ne Setaani n'ayogera naye olw'omubiri gwa Musa, teyayaŋŋanga kumuleetako musango gwa kuvuma, naye yagamba nti Mukama akunenye.
10 Naye abo bye batamanya byonna babivuma: bye bamanya mu buzaaliranwa ng'ensolo ezitalina magezi mu ebyo bazikirira.
11 Zibasanze! kubanga batambulira mu kkubo lya Kayini, ne baddukanira mu kukyama kwa Balamu olw'empeera, ne babuulira mu kuwakana kwa Koola.
12 Bano ge mayinja agatalabika mu mbaga zammwe ez'okwagalana bwe balya nammwe, abasumba abeerunda bokka awatali kutya; ebire ebitaliimu mazzi nga bitwalibwa empewo; emiti egiwaatula, egitalina bibala, egyafa awabiri, egyakuulibwa n'emmizi;
13 amayengo ag'omu nnyanja ageefuukuula, agabimba ejjovu ze nsonyi zaabwe bo; emmunyeenye ezikyama eziterekeddwa ekizikiza ekikutte ennyo emirembe n'emirembe.
14 Era abo yabalagulako Enoki, ow'omusanvu okuva ku Adamu, ng'ayogera nti Laba, Mukama yajja n'abatukuvu be kakumi,
15 okuleeta omusango ku bonna, n'okusinza omusango bonna abatatya Katonda olw'ebikolwa byabwe byonna bye bakoledde mu butatya Katonda, n'olw'ebigambo byabwe byonna ebikakanyavu aboonoonyi abatatya Katonda bye bamwogeddeko.
16 Abo be beemulugunya, be banyiiga, abatambula ng'okwegomba kwabwe bwe kuli (n'akamwa kaabwe koogera ebigambo ebiyinga okukulumbala), nga bassaamu abantu ekitiibwa olw'amagoba.
17 Naye mmwe, abaagalwa, mujjukirenga ebigambo ebyayogerwa edda abatume ba Mukama waffe Yesu Kristo;
18 bwe baabagamba nti Mu biro eby'oluvannyuma walibaawo abasekerezi abatambula ng'okwegomba kwabwe bo bwe kuli okw'obutatya Katonda.
19 Abo be baleeta okwawula, ab'omubiri, abatalina Mwoyo.
20 Naye mmwe, abaagalwa, bwe mwezimba ku kukkiriza kwammwe okutukuvu ennyo, nga musaba mu Mwoyo Omutukuvu,
21 mwekuumenga mu kwagala kwa Katonda, nga mulindirira okusaasira kwa Mukama waffe Yesu Kristo olw'obulamu obutaggwaawo.
22 Era abalala mubasaasirenga ababuusabuusa;
23 era abalala mubalokolenga, nga mubakwakkula okubaggya mu muliro; era abalala mubasaasirenga mu kutya; nga mukyawa ekyambalo omubiri kye gwasiiga amabala.
24 Naye oyo ayinza okubakuuma obuteesittala, n'okubayimiriza mu maaso g'ekitiibwa kye nga temuliiko bulema mu kujaguza,
25 Katonda omu yekka Omulokozi waffe, ku bwa Yesu Kristo Mukama waffe, aweebwenga ekitiibwa, obukulu, amaanyi n'obuyinza, edda n'edda ng'emirembe n'emirembe teginnabaawo, kaakano era n'emirembe egitaliggwaawo. Amiina.


text:
Ebyobusuubuzi
Abe Mbaawo mu Ndeeba batabukidde ssentebbe waabwe olwokubagaana okuzimba
Ivan Ssenabulya
November 3rd, 2017
Bya Damalie
Abasuubuzi bembaawo mu Ndeeba bakayukidde Ssentebe wabwe olw’okubagaana okudamu okuzimba ebibanda byabwe ebyakutte omuliro nebigwawo omwatokomokedde emmaali yabwe.
Bano balumiriza Ssentebe wabwe n’olukiiko lwe okubaako ne kyebamanyi ku muliro ogwakwata akatale kano, nga guno gwabadde mulundi gwakutaano.
Kanasala w’ekitundu kino Edirisa Lwanga asasidde abasuubuzi abagiridwa emaali yabwe wabula n’asaba abakulembeze okolagana obulungi n’abasuubuzi bano okwejja mu mbeera gyebatubiddemu.


text:
Emizannyo
Kaka azzeeyo mu AC Milan
Ali Mivule
September 2nd, 2013
Omusambi w’omupiira enzaalwa ye Brazil Kaka ayabulidde tiimu ya Real Madrid n’addayo mu tiimu ya AC Milan Madri yagula kaka obukadde bwa pawunda 56 kyokka nga kigambibwa okuba ng’addiddeyo ku bwereere nga tiimu zigula n’okutunda abazannyi Kaka nga yeeyawangula ekikopo ky’omuzannyi ow’ensi yonna ey’omwaka 2007 […]
Serunkuuma ne Dhaira ssibakuzannya
Ali Mivule
August 28th, 2013
Omuzannyi Daniel Sserunkuuma n’omukwasi wa goolo Abbey Dhaira ssibakwetaba mu gw’omukwano wakati wa Cranes ne Bostswana ku lunaku lw’omukaaga Omutendesi wa tiimu Micho agamba nti Serunkuuma tiimu gy’asambira mu Kenya yagaanye okumuta ate ng’alina okutya nti Dhaira ayinz aokuba nga tannawona oluvanyuma lw’okufuan obuvune Wabula […]
Pulezidenti azizzaamu tiimu y’eggwanga amaanyi
Ali Mivule
August 27th, 2013
Okulya obulungi n’empisa byebisinga obukulu mu byemizannyo Buno bwebubaka okuva eri president museveni eri abazannyi mu tiimu y’eggwanga eya Uganda cranes Ono obubaka abubawadde abasiibula mu maka ge Entebbe Tiimu eno esitula ku lunaku lw’okuna owkoleekera Bostwana okuzannyamu ogw’omukwano aebadde esisisnkanyeemu omukulembeze w’eggwanga okubazzaamu […]
Kiprotich asiimiddwa
Ali Mivule
August 20th, 2013
Ababaka mu Lukiiko olukulu olw’eggwanga basiimye emirimu egikolwa omuddusi afuuse ensonga mu ggwanga Stephen Kiprotich. Ono yeetabye mu lutuula ng’ababaka basiima omulimu amakula gw’akoze mu kutumbula eggwanga lya Uganda ku mutendera gw’ensi yonna Ekiteeso ky’okusiima Kiprotich kireeteddwa minister w’ebyemizannyo,, Jessica Alupo nekiwagira omubeezi we Kamanda […]
Uganda ssiyakukiikirirwa mu Volleyball
Ali Mivule
August 20th, 2013
Tiimu y’eggwanga eya Volleyball evudde mu maka z’ekikopo kya Africa za Bakyala Empaka zino zibadde zakubaawo omwezi ogujja mu Kenya. Amyuka akulira ekibiina ekifuga omuzannyo gwa Volley Ball, Godwin Sngendo agamab nti tebalina ssente zinabatambuz an’okubabeezaawo nga bali mu Kenya
Kiprotich azzeemu okuwangula zaabu
Ali Mivule
August 17th, 2013
Stephen Kiprotich azzeemu okuwangula zaabu mu mpaka z’omutolontoko( Marathon) Ono afuuse ow’ebyafaayo ssi nti kubanga muddusi mulungi kyokka wabula nti ne mu ggwanga akoze ekyafaayo. Ye muddusi ow’okubiri okuwangula omudaali gwa zaabu ogw’omuddiringanwa nga ku luno addukidde essaawa bbiri n’edaakiika mwenda n’obutikitiki 51. Omwaka oguwedde, […]
Uganda Cranes yakugumba e Butuluuki
Ali Mivule
August 16th, 2013
Timu y’eggwanga eya Uganda cranes yakugumba mu ggwanga lya butuluuuki nga yetegekera okusamba omupiira gwaayo ne Senegal Omupiira guno gwegwokusunsulamu abagenda okwetaba mu z’ekikopo ky’ensi yonna Omutendesi wa Uganda, Mich agamba nti okussa abazannyi bano mu nkambi kyekyokka ekijja okuyamba abazannyi okwetegeka Omupiira guno […]
Omusu guyiseewo
Ali Mivule
August 15th, 2013
Mu mipiira gy’ebika olwaleero, ekika ky’omusu kiwanduddemu abalangira okwesogga oluzannya olusooka oluddirira olwakamalirzo luyite quarter final Ab’Omusu okuyitawo bawangudde abalangira goolo 3 ku emu mu mupiira ogubadde mu kisaawe e Nakivubo Omupiira ogwasooka , abalangira bawangula goolo 1 ku bwereere wabul goolo z’omusu zisobodde okuguyisaawo […]
Leila Blick atunuulidde Muwonge
Ali Mivule
August 12th, 2013
Omuvuzi w’emmotoka z’empaka Leila Blick agamba nti ekigendererwa kye kikyaali kyakuvuga kutuuka ku mutindo gwa Suzan Muwonge. Muwonge ye mukyala yekka eyakawangula empaka za bannantameggwa ba Africa mu mwaka gwa 2011. Lelial muwonge ne munnakenya Helen Shiri bagenda kukwatagana n’abasajja 24 mu mpaka za […]
Wayne Rooney tetumutunda
Ali Mivule
July 17th, 2013
Tiimu ya Manchester united ezzeemu okukinoganya nga bw’etatunda muyizi tasubwa waayo Wayne Rooney Aba Chelsea beebabadde beesibiridde okugula omusambi ono kyokka ng’obusente bwaabwe butono. United yagobye dda aba Chelsea nebategeeza nga bwebatatunda Rooney yye akyakiremeddeko nga bw’ayagala okuviira aba Manunited olw’omutendesi omupya obutamuwaana […]


text:
Ssebunya Alinze Kulayiira
Abawagizi b’abadde omubaka wa Nansana, Hannington Musoke Wakayima basiibye mu kiyongobero olwa kkooti ejulirwamu okumugoba mu paalamenti olw’obutaba na bisanyizo kubakiikirira. Olwaleero weruzubidde nga Munna NRM Robert Ssebunnya eyakwata eyokusatu mu kalulu alinze kulayira okukiikira ekibuga Nansana mu lukiiko lw’eggwanga olukulu.
This post was syndicated from NBS TV. Click here to read the full text on the original website.
Follow us on twitter @theugandatoday
Leave a Reply
Be the First to Comment!


text:
ESSUULA EY’OKUBIRI
Bayibuli—Ekitabo Ekiva Eri Katonda
1, 2. Lwaki Bayibuli kirabo kya muwendo nnyo?
OWULIRA otya mukwano gwo bw’akuwa ekirabo? Awatali kubuusabuusa osanyuka nnyo era oba weesunga okukisumulula. Mukwano gwo oyo omusiima nnyo olw’okukulowoozaako era omwebaza olw’okukuwa ekirabo ekyo.
2 Bayibuli kirabo ekyava eri Katonda. Etubuulira ebintu bye tutayinza kusanga walala wonna. Ng’ekyokulabirako, etutegeeza nti Katonda yatonda eggulu, ensi, n’abantu ababiri abaasooka. Erimu emisingi egisobola okutuyamba okwaŋŋanga ebizibu. Bayibuli etutegeeza engeri Katonda gy’ajja okutuukirizaamu ekigendererwa kye eky’okuleetawo embeera ennungi ku nsi. Mazima ddala, Bayibuli kirabo kya muwendo nnyo!
3. Bw’oneeyongera okuyiga Bayibuli, kiki ky’ojja okumanya?
3 Bw’oneeyongera okuyiga Bayibuli, ojja kukimanya nti Katonda ayagala obeere mukwano gwe. Gy’onookoma okuyiga ebimukwatako, enkolagana yo naye gy’eneekoma okunywera.
4. Kiki ekikwewuunyisa ku Bayibuli?
4 Bayibuli evvuunuddwa mu nnimi nga 2,600, era Bayibuli buwumbi na buwumbi zikubiddwa mu kyapa. Abantu abasukka mu 90 ku buli kikumi mu nsi yonna basobola okusoma Bayibuli mu nnimi zaabwe. Ate era buli wiiki abantu abasukka mu kakadde bafuna Bayibuli! Mu butuufu, tewali kitabo kirala kiringa Bayibuli.
5. Lwaki tukkiriza nti Bayibuli ‘yaluŋŋamizibwa Katonda’?
5 Bayibuli kitabo ‘ekyaluŋŋamizibwa Katonda.’ (Soma 2 Timoseewo 3:16.) Naye abamu bayinza okugamba nti, ‘Bayibuli yawandiikibwa bantu, kati olwo eyinza etya okuba nga yava eri Katonda?’ Bayibuli egamba nti: “Abantu baayogeranga ebyava eri Katonda nga balina obulagirizi bw’omwoyo omutukuvu.” (2 Peetero 1:21) Kino tuyinza okukigeraageranya ku maneja wa kampuni agamba omuwandiisi we okuwandiika ebbaluwa. Ani aba atwalibwa nti y’awandiise ebbaluwa eyo? Aba maneja wa kampuni so si muwandiisi we. Mu ngeri y’emu, ebyo ebiri mu Bayibuli byava eri Katonda, so si bantu be yakozesa okugiwandiika. Katonda ye yabaluŋŋamya okuwandiika ebirowoozo bye. N’olwekyo, Bayibuli ‘kigambo kya Katonda.’—1 Abassessalonika 2:13; laba Ekyongerezeddwako Na. 2.
EBIRI MU BAYIBULI BITUUFU
6, 7. Lwaki kyewuunyisa nti ebyo ebiri mu Bayibuli bikwatagana?
6 Bayibuli yawandiikibwa mu bbanga erisukka mu myaka 1,600. Abo abaagiwandiika baaliwo mu biseera bya njawulo. Abamu baali bayivu nnyo ate ng’abalala tebaasoma nnyo. Ng’ekyokulabirako, omu ku bo yali musawo. Abalala baali balimi, bavubi, basumba, bannabbi, balamuzi, n’abalala bakabaka. Wadde nga Bayibuli yawandiikibwa abantu ab’enjawulo, ebigirimu bikwatagana. Tekontana. *
7 Essuula ezisooka mu Bayibuli zitutegeeza engeri ebizibu ebiri mu nsi gye byatandikamu, ate zo essuula ezisembayo zitutegeeza engeri Katonda gy’ajja okugonjoolamu ebizibu ebyo afuule ensi ekifo ekirabika obulungi ennyo. Bayibuli eyogera ku bintu ebyaliwo emyaka nkumi na nkumi emabega era eraga nti Katonda atuukiriza ekigendererwa kye.
8. Waayo ebyokulabirako ebiraga nti Bayibuli eba ntuufu ne bw’eba eyogera ku bya sayansi.
8 Bayibuli teyawandiikibwa kutuyigiriza bya sayansi, naye byonna by’eyogera ku sayansi bituufu. Ekyo kye twandisuubidde mu kitabo ekiva eri Katonda. Ng’ekyokulabirako, mu kitabo ky’Eby’Abaleevi mulimu obulagirizi Yakuwa bwe yawa Abayisirayiri okubayamba okwewala okusaasaanya endwadde. Ekitabo ekyo kyawandiikibwa dda nnyo ng’abantu tebannaba na kumanya ngeri buwuka gye busaasaanyaamu ndwadde. Bayibuli era eraga nti ensi eri mu bbanga, tewali kigiwaniridde. (Yobu 26:7) Ate era mu kiseera abantu we baabeerera n’endowooza egamba nti ensi ya museetwe, yo Bayibuli yali yalaga dda nti nneekulungirivu.—Isaaya 40:22.
9. Obwesimbu bw’abawandiisi ba Bayibuli butukakasa ki?
9 Ebyafaayo byonna ebiri mu Bayibuli bituufu. Naye ebitabo bingi eby’ebyafaayo birimu ebintu ebitali bituufu olw’okuba abaabiwandiika tebaali beesimbu. Ng’ekyokulabirako, bannabyafaayo abamu tebaawandiikanga ku kuwangulwa kw’amawanga gaabwe. Okwawukana ku bawandiisi abo, abawandiisi ba Bayibuli baali beesimbu era baawandiikanga ne kuwangulwa kw’eggwanga lyabwe, Isirayiri. Ate era baawandiika ne ku nsobi zaabwe. Ng’ekyokulabirako, mu kitabo ky’Okubala, Musa yayogera ku nsobi ey’amaanyi gye yakola, n’ekibonerezo Katonda kye yamuwa. (Okubala 20:2-12) Obwesimbu bw’abawandiisi ba Bayibuli butukakasa nti Bayibuli yava eri Katonda. N’olwekyo, tusobola okugyesiga.
EKITABO EKIRIMU AMAGEZI AMALUNGI
10. Lwaki amagezi agali mu Bayibuli ga muganyulo nnyo gye tuli?
10 Bayibuli ‘yaluŋŋamizibwa Katonda, era egasa mu kuyigiriza, mu kunenya, ne mu kutereeza ebintu.’ (2 Timoseewo 3:16) N’olwekyo, amagezi agali mu Bayibuli ga muganyulo nnyo gye tuli. Yakuwa amanyi engeri gye twakolebwamu, n’olwekyo ategeera bulungi bye tulowooza n’engeri gye twewuliramu. Atumanyi okusinga bwe twemanyi, era ayagala tubeere basanyufu. Amanyi ebintu ebiyinza okutuganyula n’ebyo ebiyinza okuba eby’akabi gye tuli.
11, 12. (a) Magezi ki amalungi Yesu ge yawa agali mu Matayo essuula 5 okutuuka ku 7? (b) Bintu ki ebirala eby’omuganyulo ebiri mu Bayibuli?
11 Mu Matayo essuula 5 okutuuka ku 7, mulimu amagezi amalungi ennyo Yesu ge yawa agakwata ku ngeri gye tuyinza okuba abasanyufu, engeri gye tuyinza okuba n’enkolagana ennungi n’abalala, engeri y’okusabamu, n’endowooza gye tusaanidde okuba nayo ku ssente. Wadde ng’amagezi ago yagawa emyaka nga 2,000 emabega, ne leero gakyali ga muganyulo nnyo.
12 Ate era okuyitira mu Bayibuli Yakuwa atuwadde emisingi egisobola okutuyamba okuba n’amaka amalungi, okuba abakozi abalungi, era n’okukolagana obulungi n’abantu abalala. Emisingi egyo egiri mu Bayibuli gisobola okutuganyula ffenna, ka tube nga tubeera wa, oba nga tulina bizibu bya ngeri ki.—Soma Isaaya 48:17; laba Ekyongerezeddwako Na. 3.
OSOBOLA OKWESIGA OBUNNABBI OBULI MU BAYIBULI
13. Kiki Isaaya kye yalagula ekyandituuse ku kibuga Babulooni?
13 Obunnabbi bungi obuli mu Bayibuli butuukiriziddwa. Ng’ekyokulabirako, Isaaya yalagula nti ekibuga Babulooni kyandizikiriziddwa. (Isaaya 13:19) Yayogera ku ngeri gye kyandiwambiddwamu. Ekibuga ekyo kyali kyetooloddwa bbugwe eyaliko enzigi ennene ennyo, era kyali kyetooloddwa omugga. Naye Isaaya yalagula nti omugga gwandikalidde, era nti n’enzigi zandirekeddwa nga nzigule. Abalabe bandiwambye ekibuga ekyo nga tebalwanye na kulwana. Ate era Isaaya yali yalagula nti omusajja eyandikiwambye yandibadde ayitibwa Kuulo.—Soma Isaaya 44:27–45:2; laba Ekyongerezeddwako Na. 4.
14, 15. Obunnabbi bwa Isaaya bwatuukirizibwa butya?
14 Nga wayiseewo emyaka bibiri oluvannyuma lw’obunnabbi obwo okuwandiikibwa, waliwo eggye eryalumba Babulooni. Ani yali omudduumizi waalyo? Ng’obunnabbi bwe bwalaga, yali Kuulo kabaka wa Buperusi. Ekiseera kyali kituuse ebintu ebirala ebyali mu bunnabbi obwo nabyo bituukirire.
15 Mu kiro eggye lya Kuulo mwe lyalumbira ekibuga ekyo, Abababulooni baalina embaga. Baali tebasuubira nti bayinza okutuukibwako akabi konna kubanga ekibuga kyabwe kyaliko bbugwe omunene ennyo era nga kyetooloddwa omugga. Kuulo n’amagye ge baasima omukutu ne bawugula amazzi g’omugga ogwali gwetoolodde ekibuga, amazzi ne gakendera. Amazzi bwe gaakendeera, amagye ga Buperusi gaasobola okugayitamu. Naye amagye ago gandisobodde gatya okuyingira mu kibuga ekyaliko bbugwe omunene? Ng’obunnabbi bwe bwali bulaze, enzigi z’ekibuga zaalekebwa nzigule, amagye ago ne gasobola okukiwamba nga tegalwanye na kulwana.
16. (a) Kiki Isaaya kye yalagula nti kye kyandituuse ku Babulooni? (b) Tumanya tutya nti obunnabbi bwa Isaaya bwatuukirizibwa?
16 Isaaya yalagula nti Babulooni tekyandizzeemu kubeeramu bantu. Yawandiika nti: “Tekiriddamu kubeeramu bantu, era tekiriba kifo kya kubeeramu emirembe gyonna.” (Isaaya 13:20) Ekyo kyatuukirira? Yee. Mu kifo awaali Babulooni, ekiri mayiro nga 50 ebukiikaddyo wa Baghdad, mu Iraq, waliwo matongo. N’okutuusa leero, tewali muntu yenna akibeeramu. Yakuwa yayera Babulooni “n’olweyo lw’okuzikiriza.”—Isaaya 14:22, 23. *
17. Lwaki tuli bakakafu nti Katonda ajja kutuukiriza byonna bye yasuubiza?
17 Okuva bwe kiri nti waliwo obunnabbi bungi obuli mu Bayibuli obutuukiriziddwa, tuli bakakafu nti ebyo Bayibuli by’eyogera ku biseera eby’omu maaso nabyo bijja kutuukirira. Ate era tuli bakakafu nti Yakuwa ajja kutuukiriza ekisuubizo kye eky’okufuula ensi yonna olusuku lwe. (Soma Okubala 23:19.) Mazima ddala, tulina essuubi ery’okufuna “obulamu obutaggwaawo, Katonda atayinza kulimba bwe yasuubiza edda ennyo.”—Tito 1:2. *
BAYIBULI ESOBOLA OKUKYUSA OBULAMU BWO
18. Omutume Pawulo yayogera ki ku ‘kigambo kya Katonda’?
18 Tulabye nti tewali kitabo kirala kiringa Bayibuli. Ebiri mu Bayibuli bikwatagana, era ne bw’eba eyogera ku bya sayansi oba ku byafaayo, by’eyogera byonna biba bituufu. Ate era erimu obunnabbi bungi obumaze okutuukirira era etuwa n’amagezi amalungi. Naye Bayibuli ekola ekisingawo ne ku ekyo. Omutume Pawulo yagamba nti: ‘Ekigambo kya Katonda kiramu era kya maanyi.’ Ebigambo ebyo birina makulu ki?—Soma Abebbulaniya 4:12.
19, 20. (a) Bayibuli eyinza etya okukuyamba okumanya ekyo ky’oli? (b) Oyinza otya okulaga nti osiima Bayibuli?
19 Bayibuli esobola okukyusa obulamu bwo. Esobola okukuyamba okumanya ekyo kyennyini ky’oli era esobola okukuyamba okutegeera endowooza yo n’enneewulira zo. Ng’ekyokulabirako, tuyinza okuba nga tulowooza nti twagala Katonda. Naye ekiraga nti ddala tumwagala, kwe kukolera ku ebyo Bayibuli by’egamba.
20 Mazima ddala Bayibuli kitabo ekyava eri Katonda. Ayagala okisome, okyekenneenye, era okyagale. Laga nti osiima ekirabo kino nga weeyongera okuyiga ebikirimu. Ekyo kijja kukuyamba okutegeera ekigendererwa Katonda kye yalina okutonda abantu. Tujja kuyiga ebisingawo ku nsonga eyo mu ssuula eddako.
^ lup. 6 Abantu abamu bagamba nti ebiri mu Bayibuli tebikwatagana, naye ekyo si kituufu. Laba akatabo The Bible—God’s Word or Man’s?, essuula ey’omusanvu. Kaakubibwa Abajulirwa ba Yakuwa.
^ lup. 16 Okumanya ebisingawo ebikwata ku bunnabbi obuli mu Bayibuli, laba akatabo A Book for All People, olupapula 27-29. Kaakubibwa Abajulirwa ba Yakuwa.
^ lup. 17 Okuzikirizibwa kwa Babulooni kyakulabirako kimu kyokka eky’obunnabbi obuli mu Bayibuli obwatuukirizibwa. Okumanya ebisingawo ku bunnabbi obukwata ku Yesu Kristo laba Ekyongerezeddwako Na. 5.


text:
Dayimooni Gyeziri?
Bayibuli ky’egamba
Yee. Dayimooni be “bamalayika abaayonoona;” bitonde bya mwoyo ebyajeemera Katonda. (2 Peetero 2:4) Malayika eyasooka okufuuka dayimooni ye Sitaani Omulyolyomi, Bayibuli gy’eyita “omufuzi wa badayimooni.”—Matayo 12:24, 26.
Obujeemu mu biseera bya Nuuwa
Bayibuli eyogera ku bamalayika abaajeemera Katonda ng’Amataba g’omu biseera bya Nuuwa tegannabaawo. Egamba nti: “Abaana ba Katonda ow’amazima ne balaba ng’abawala b’abantu balabika bulungi, era ne batandika okuwasa bonna be baalondangamu.” (Olubereberye 6:2) Bamalayika abo ababi ‘baaleka ebifo byabwe ebituufu bye baalina okubeeramu’ mu ggulu ne beeyambaza emibiri gy’abantu basobole okwegatta nabo.—Yuda 6.
Amataba bwe gajja, bamalayika abo abajeemu beeyambulako emibiri gye baali beeyambazza ne baddayo mu ggulu. Naye Katonda yabagoba mu maka ge ag’omu ggulu. Ekimu ku bibonerezo Katonda bye yabawa kwe kubagaana okuddamu okweyambaza emibiri gy’abantu.—Abeefeso 6:11, 12.


text:
ENDOMEKO
Obutsweka bw’Omusasi n’Emithambirire Eyiri mw’Erisemezya
Obutsweka bw’omusasi. Obutsweka obu bukalhusibawa omwa bitsweka bbini bikulhu-bikulhu by’omusasi bino: red cells, white cells, platelets, ne plasma. Ng’eky’erileberyako, esyo red cells siri mw’akatsweka (hemoglobin) akakahikaya omuka owathukahumulha omwa mubiri wosi n’omwa bihaha. Ehindu ehikalhusibawa omwa hemoglobin ey’omundu kutse ey’ebisoro hikakolesibawa erithambira abahwere mw’omusasi kutse abakalhua mw’omusasi munene.
Plasma—90 okwa 100 ekye plasma ni maghetse—yikaheka esyo hormone muthina-muthina, omunyu w’omwa mubiri, esyo enzyme, n’ehindu hy’ekyirisya, haghuma n’esukali y’omwa mubiri. Kandi e plasma yikaheka ehindu ehikaleka omusasi iniakamatha, ehindu ehikarwanisaya amalhwere, n’ehindu nge albumin ehikahimba omubiri. Omundu amabya iniangana hambwa obulhwere bulebe, abathambiri ibangana muthobolha omubatsi owakalhusibawa omwa plasma ey’abandu abathe banga hambwa obulhwere obo owakahulhawa mwa gamma globulin owoswire mw’ehindu ehikarwanisaya ehihuka ehikaletha amalhwere w’omwa mubiri. White blood cells yangana lhusibwa mw’ehitsweka ng’esyo interferon n’esyo interleukin, ehindu ehikakolesibawa erithambira ekansa n’awandi malhwere ng’aya.
Abakrisitayo bana tholere eriligha emithambirire eyiri mw’erikolesya obutsweka obw’omusasi? E Biblia siyiri kanaya okw’omwatsi oyu, neryo obuli mundu atholere iniayithwiramu erikwamana n’obunya muthima-thima bwiwe embere sya Nyamuhanga. Abandi banganaghana obutsweka obwosi, kundi bakalengekanaya bathi ekihano ekya Nyamuhanga aha Abaisraeli kyabya kikayithaghisya omusasi owakalhusibawa omwa kihangikwa ‘iniuthibwa okwa kithaka.’ (Eryibuka Ebihano 12:22-24) Abandi banganaghana erihiribwa kw’omusasi wosi kutse ibaghana ebitsweka byawu bbini ebikulhu-bikulhu, aliriryo ibaligha emithambirire eyiri mw’erikolesya obutsweka obw’omusasi. Bangana lengekania bathi obutsweka obwabiri lhusibwa omwa musasi bukabya isibukimanira engebe ey’ekihangwa ekiryalhusibawa mw’omusasi oyo.
Wukathwamu okwa mwatsi owahambire okwa butsweka obw’omusasi, lengekanaya okwa bibulyo bino: Ngana kyasi ngoku erighana obutsweka obwosi obw’omusasi ngoku kikamanyisaya kithi singendi ligha emithambirire mirebe eyiri mw’erikolesya obutsweka bulebe obw’omwa musasi obukarwanisaya amalhwere kutse obukaleka omusasi iniakamatha nuku syanyilhue mwa kutsibu? Nangana soborera omuthambiri ekikaleka ingaghana kutse ingaligha erikolesya obutsweka bulebe bw’omusasi?
Emithambirire eyiri mw’erisemezya. Mwamuli hemodilution ne cell salvage. Omwa hemodilution, bakakithiraya omusasi w’omundu w’omwa bitsupa neryo omwa mwanya wawu ibahira mw’olhughetse-ghetse olhukawathikaya omusasi, n’enyuma waho ibamusubya mw’omusasi oyo. Cell salvage ni kyuma ekikakuma-kuma omusasi owakakulhuamo bakakusemezya n’erikusubya ghomo. Omusasi owakalhua omwa mundu bakamusemezya kikeraya gho kutse ikya gheghenulha gho, neryo ikyasubya w’omwa mulhwere. Kundi obuli muthambiri awithe ngoku akakolesaya emithambirire eyi, Omukristayo atholere iniatsuka eriminya emithambirire ey’omuthambiri wiwe angakolesya.
Wukathwamu okwa mithambirire eyiri mw’erisemezya eyi, yibulhaye: ‘Bamakithya omusasi waghe neryo bakimania gho ahabw’akathambi kake, mbwino obunya muthima-thima bwaghe bune mwendi leka ingalhangira gho ng’akine waghe neryo ikyaghana eriyithaghisya ‘eryutha gho okwa kithaka’? (Eryibuka Ebihano 12:23, 24) ‘Obunya muthima-thima bwaghe obwabiri kangiriribwa ne Biblia bune mwendi sisira omughulhu bakendi kolesya emithambirire eyiri mw’erinyilhusya mw’omusasi waghe, ibuwania gho kandi ibanyisubya ghomo? Nganasi ngoku erighana erikolesya emithambirire yosi eyiri mw’erikolesya omusasi waghe ngoku kikamanyisaya erighana eripimwa omusasi, erilhabya omusasi w’omwa kyuma iniayungulwa n’erieribwa n’erinyisubya ghomo kutse erilhabya w’omwa kyuma ekye heart-lung?’
Omukristayo atholere iniayithwiramu ngoku anzire omusasi wiwe iniakolesibwa akasemezibwa. Kya n’ekighuma n’erikwiha mw’omusasi bakapimagho n’eyindi mithambirire eya munabwire ey’erikwiha mw’omusasi muke, obundi ibahira mw’eyindi mibatsi, neryo ibakusubya ghomo.


text:
ETTEREKERO LYAFFE
Emboozi za Bonna Zaayamba mu Kubunyisa Amawulire Amalungi mu Ireland
ERYATO bwe lyali linaatera okugoba ku mwalo gw’e Belfast Lough, abasaabaze abatono abaaliko baalengera ensozi ezirabika obulungi enjuba ze yali ekubyemu. Obudde bwali bwa ku makya mu Maayi 1910. Omu ku basaabaze abo, Charles T. Russell, ogwo gwe gwali omulundi gwe ogw’okutaano okugenda mu Ireland. Okumpi awo ku mwalo waaliwo emmeeri bbiri ennene ezaali zizimbibwa, emu yali eyitibwa Titanic ate ng’endala eyitibwa Olympic. * Era ku mwalo ogwo kwaliko Abayizi ba Bayibuli abawerako abaali balindiridde Ow’oluganda Russell.
Emyaka 20 emabega, Ow’oluganda Russell, eyali abeera mu Amerika yali yasalawo okutandika okugenda ne mu nsi endala okubunyisa amawulire amalungi. Yatandikira mu Ireland, mu Jjulaayi 1891. Ng’ali ku mmeeri eyali eyitibwa City of Chicago, Russell yalengera omwalo gw’e Queenstown, era ekyo kiteekwa okuba nga kyamujjukiza ebyo bazadde be bye baayogeranga ku nsi ya Ireland gye baava. Russell ne banne bwe baali bayita mu bubuga ne mu byalo ebitali bimu, baakiraba nti ennimiro “zaali zituuse okukungulwa.”
Ow’oluganda Russell yagenda mu Ireland emirundi musanvu. Abantu baakwatibwako nnyo ku mulundi gwe yasooka okugenda mu Ireland ne kiba nti bwe yaddayo ku mirundi emirala, bangi baakuŋŋananga okumuwuliriza. We yaddirayo, ku mulundi ogw’okubiri, mu Maayi 1903, enkuŋŋaana ze yabanga agenda okukuba mu Belfast ne Dublin zaalangibwanga mu mpapula z’amawulire. Russell yagamba nti “abantu bassaayo nnyo omwoyo” ku mboozi gye yawa eyalina omutwe “Ekisuubizo Ekinywezebwa endagaano.” Emboozi eyo yali ekwata ku kukkiriza kwa Ibulayimu n’emikisa abantu gye bajja okufuna mu biseera eby’omu maaso.
Olw’okuba abantu bangi mu Ireland baali baagala nnyo okuwulira amawulire amalungi, Russell bwe yali ku lugendo lwe olw’okusatu olw’omu Bulaaya, yasalawo okugendako ne mu Ireland. Bwe yatuuka ku mwalo gw’e Belfast ku makya mu Apuli 1908 ab’oluganda bataano be baaliwo okumwaniriza. Abantu nga 300 be baaliwo akawungeezi k’olunaku olwo okuwuliriza emboozi eyalina omutwe ogugamba nti “Okugwa kw’Obwakabaka bwa Sitaani.” Mu bantu abo mwalimu omusajja eyagezaako okuwakanya ebyo Russell bye yali ayogera, naye n’amusirisa mu bwangu ng’akozesa Ebyawandiikibwa. Mu Dublin, omusajja omu eyali ayitibwa O’Connor eyali omuwandiisi w’ekibiina kya YMCA, yajja ku lukuŋŋaana Russell lwe yali akubye n’agezaako okuleetera abantu abaali basoba 1,000 abaaliwo obutawuliriza bayizi ba Bayibuli. Biki ebyaddirira?
Ka tugezeeko okukuba akafaananyi ku ebyo ebyaliwo ku olwo. Omusajja omu ayagala okumanya amazima agali mu Bayibuli asalawo okujja ku lukuŋŋaana okuwuliriza emboozi ya bonna gye baalanze mu lupapula lw’amawulire oluyitibwa The Irish Times. Kata omusajja oyo abulwe aw’okutuula mu kisenge ekikubyeko abantu. Omusajja oyo assaayo nnyo omwoyo ng’omwogezi alina ekirevu ekyeru n’ekkooti empanvu ayogera eri abantu. Omwogezi awa emboozi nga bw’atambulatambula ku siteegi era ng’akozesa ebitundu bye eby’omubiri era ng’annyonnyola bulungi Ebyawandiikibwa, bw’atyo n’ayamba omusajja oyo okumanya amazima agali mu Bayibuli. Wadde nga tewaliiwo byuma bya maloboozi, bonna abaliwo bawulira bulungi omwogezi by’ayogera era bassaayo omwoyo okumala essaawa emu n’ekitundu. Ekitundu eky’okubuuza ebibuuzo n’okuddamu bwe kituuka, O’Connor ne banne batandika okuwakanya omwogezi naye n’akozesa Bayibuli okubaddamu. Abantu baleekaana era ne bakuba mu ngalo ng’addamu ebibuuzo by’abamuwakanya. Abantu bwe bakkakkana, omusajja oli atuukirira ab’oluganda ng’ayagala okumanya ebisingawo. Okusinziira ku ebyo abaaliwo bye bagamba, bangi abaayiga amazima mu ngeri eyo.
Mu Maayi 1909 Ow’oluganda Russell yalinnya emmeeri eyitibwa Mauretania okuva mu New York okugenda mu Ireland omulundi ogw’okuna, era ku olwo yagenda n’Ow’oluganda Huntsinger eyali omuwandiisi, asobole okumukozesa nga bali ku lugendo okuwandiika ebyo ebyali bigenda okufulumira mu Watch Tower. Abantu 450 be baaliwo mu Belfast okuwuliriza emboozi y’Ow’oluganda Russell era 100 ku bo baayimirira buyimirizi nga tebalina we batuula.
Olugendo lwe olw’okutaano olwogerwako ku ntandikwa y’ekitundu kino nalwo lwali ng’eŋŋendo ezaasooka. Oluvannyuma lw’emboozi Russell gye yawa mu Dublin, munnaddiini omu omututumufu eyaleetebwa O’Connor yabuuza Russell ebibuuzo naye n’amuddamu ng’akozesa Ebyawandiikibwa, era ekyo kyasanyusa nnyo abaaliwo. Ku lunaku olwaddako Russell ne banne baalinnya eryato eritwala amabaluwa eyali lidduka ku sipiidi ne bagenda e Liverpool oluvannyuma ne balinnya eryato eriyitibwa Lusitania ne baddayo mu New York. *
Emboozi Ow’oluganda Russell ze yawa mu 1911 ku lugendo lwe olw’omukaaga n’olw’omusanvu nazo zaasooka kulangirirwa. Mu ttoggo w’omwaka ogwo, Abayizi ba Bayibuli 20 abaali mu Belfast baategeka olukuŋŋaana olwaliko abantu 2,000, ne bawuliriza emboozi eyalina omutwe “Oluvannyuma lwa bino.” Bwe baali mu Dublin, O’Connor era yajja ne munnaddiini omulala eyabuuza ebibuuzo n’addibwamu, ekyo ne kisanyusa nnyo abantu. Mu ddumbi w’omwaka ogwo, Abayizi ba Bayibuli baakyalira obubuga obulala era abantu bangi baakuŋŋaana okubawuliriza. O’Connor ne banne abalala 100 era baagezaako okukyankalanya olukuŋŋaana olwali e Dublin naye abantu ne babalemesa.
Wadde ng’Ow’oluganda Russell yatwalanga obukulembeze mu kuwa emboozi mu kiseera ekyo, yali akimanyi nti “tewali muntu yeemalirira,” kubanga “omulimu guno si gwa bantu, wabula gwa Katonda.” Emboozi ezaalangibwanga zaayamba abantu bangi okuyiga amazima. Biki ebyavaamu? Emboozi ezo zaayamba mu kubunyisa amawulire amalungi, era ebibiina ebitali bimu byatandikibwawo mu Ireland.—Okuva mu tterekero lyaffe mu Bungereza.


text:
EBYAFAAYO
Nfunye Enkizo Okukolera Awamu n’Abasajja Abakulu mu by’Omwoyo
MU MYAKA gya 1930, bazadde bange, James ne Jessie Sinclair baasengukira mu kibuga New York mu kitundu ekiyitibwa Bronx. Omu ku bantu be baasooka okumanya mu kitundu ekyo yali Willie Sneddon, naye eyali yava mu Scotland nga bo. Bwe baali baakasisinkana, baatandika okwogera ebikwata ku b’eŋŋanda zaabwe. Ebyo byaliwo ng’ebula emyaka mitono nzaalibwe.
Maama yagamba Willie nti Ssematalo I bwe yali anaatera okutandika, taata we ne mwannyina baafiira mu nnyanja oluvannyuma lw’eryato mwe baali okutomera bbomu eyali etegeddwa mu mazzi. Willie yamugamba nti, “Taata wo ali mu hell!” * Willie yali omu ku Bajulirwa ba Yakuwa, era eyo ye ngeri gye yatandikamu okwogera ne maama ebikwata ku Bayibuli.
Ekyo Willie kye yayogera kyanyiiza nnyo maama kubanga maama yali akimanyi nti taata we yali musajja mulungi. Naye Willie yabuuza maama nti, “Kinaakunyiiza singa nkugamba nti ne Yesu yagenda mu hell?” Mu kiseera ekyo maama yajjukira essaala gye baasabanga mu kkanisa ng’egamba nti Yesu yakka mu hell era ku lunaku olw’okusatu n’azuukira. Maama yeebuuza, ‘Bwe kiba nti hell kifo awali omuliro ogutazikira ababi gye babonyaabonyezebwa, lwaki Yesu yagendayo?’ Bw’atyo maama bwe yatandika okwagala okuyiga amazima agali mu Bayibuli. Yatandika okugendanga mu nkuŋŋaana mu kibiina ky’e Bronx era n’abatizibwa mu 1940.
Mu kiseera ekyo, abazadde Abakristaayo tebaakubirizibwanga nnyo kuyigiriza baana baabwe Bayibuli. Bwe nnali nkyali muto, taata yasigalanga nange nga maama agenze mu nkuŋŋaana oba ng’agenze okubuulira. Nga wayise emyaka mitono, nze ne taata twatandika okugendanga ne maama mu nkuŋŋaana. Maama yali munyiikivu nnyo mu mulimu gw’okubuulira era yalina abayizi ba Bayibuli bangi. Mu butuufu, abamu ku bayizi be abaabanga baliranaganye, yabayigiririzanga wamu. Bwe nnabanga mu luwummula nnagendanga naye okubuulira. Ekyo kyannyamba okuyiga ebintu bingi ebiri mu Bayibuli era nnayiga n’engeri y’okuyigirizaamu abantu Bayibuli.
Kya nnaku nti bwe nnali nkyali muto, nnali saagala nnyo mazima. Nnali sigatwala ng’ekikulu. Naye bwe nnaweza emyaka nga 12, nnafuuka omubuulizi era okuva olwo mbadde mbuulira obutayosa. Bwe nnali wa myaka 16, nneewaayo eri Yakuwa ne mbatizibwa nga Jjulaayi 24, 1954, ku lukuŋŋaana olunene olwali mu Toronto, mu Canada.
MPEEREZA KU BESERI
Ekibiina kye twalimu kyalimu ab’oluganda abaali baweereza ku Beseri n’abo abaali baaweerezaayoko. Ab’oluganda abo bannyamba nnyo. Engeri gye baayigirizangamu amazima agali mu Bayibuli yankwatako nnyo. Wadde ng’abasomesa ku ssomero baali baagala ŋŋende ku yunivasite, ekigendererwa kyange kyali kya kuweereza ku Beseri. N’olwekyo, ku lukuŋŋaana olwo lwennyini olwali mu Toronto, nnajjuzaamu foomu ya Beseri. Nnaddamu ne nzijuza foomu eyo mu 1955 ku lukuŋŋaana olunene olwali mu kisaawe ky’e Yankee, mu kibuga New York. Nga wayise ekiseera kitono nnayitibwa okuweereza ku Beseri y’omu Brooklyn nga Ssebutemba 19, 1955. Mu kiseera ekyo nnalina emyaka 17. Ku lunaku olw’okubiri nga ntandise okuweereza ku Beseri, nnasindikibwa okukola mu kitongole ekigatta awamu empapula z’ebitabo n’okubissaako amaliba. Nga wayise ekiseera kitono nnatandika okukola ku kyuma ekisengeka empapula z’ebitabo nga tezinnaba kusindikibwa ku kyuma kirala kutungibwa.
Nga wayise omwezi nga gumu nga nkola mu kitongole ekyo, nnasindikibwa okukola mu kitongole kya magazini kubanga nnali mmanyi okukuba tayipu. Mu kiseera ekyo, waabangawo ab’oluganda ne bannyinaffe abaakubanga tayipu ku bubaati obw’enjawulo nga bateekako endagiriro z’abantu abaabanga balagirizza magazini ya Watchtower ne Awake! Oluvannyuma lw’emyezi mitono nnatandika okukola mu kitongole ekitambuza ebitabo. Ow’oluganda Klaus Jensen, eyali akulira ekitongole ekyo yambuuza obanga nnali mwetegefu okugendanga n’ow’oluganda eyavuganga ebitabo n’abitwala ku mwalo okubitikka ku mmeeri bitwalibwe mu bitundu by’ensi ebitali bimu. Era twalina n’okutwala ebisawo n’ebisawo bya magazini ku posita bisobole okutuusibwa mu bibiina eby’enjawulo mu Amerika. Ow’oluganda Jensen yaŋŋamba nti omulimu gw’okusitula ebitabo gwandinnyambye. Mu kiseera ekyo nnali nzitowa kiro 57 zokka era nga nninga oluti. Okutwala ebitabo ku mwalo ne ku posita kyannyamba okufuna ku mubiri. Ow’oluganda Jensen ddala yali amanyi ekyo ekyandinnyambye!
Ekitongole kya magazini era kye kyakolanga ne ku foomu ebibiina kwe byasabiranga magazini. Bwe kityo okukola mu kitongole ekyo kyansobozesa okumanya omuwendo gw’ennimi magazini zaffe ezaali zikubibwa mu Brooklyn mwe zaali. Nnyingi ku nnimi ezo nnali siziwulirangako naye kyansanyusa nnyo okukimanya nti nnyingi ku magazini ze twali tukuba zaatwalibwanga mu nsi nnyingi ezeesudde. Mu kiseera ekyo nnali simanyi nti ekiseera kyandituuse n’enfuna akakisa okutuukako kumpi mu nsi ezo zonna.
Mu 1961, nnatandika okuweereza mu kitongole ky’eby’embalirira ekyali kirabirirwa Ow’olugand Grant Suiter. Nga wayise emyaka mitono, nnayitibwa mu ofiisi y’Ow’oluganda Nathan Knorr, mu kiseera ekyo eyali alabirira omulimu gw’okubuulira mu nsi yonna. Yaŋŋamba nti omu ku b’oluganda abaali bakola mu ofiisi ye yali agenda mu Ssomero ly’Obuweereza bw’Obwakabaka, era nti oluvannyuma ow’oluganda oyo yali agenda kukola mu Kitongole ky’Obuweereza. Nnalondebwa okudda mu kifo kye nga nkolera wamu n’Ow’oluganda Don Adams. Ekyewuunyisa kiri nti Don ye w’oluganda gwe nnakwasa foomu yange eya Beseri ku lukuŋŋaana olunene olwaliwo mu 1955. Mu ofiisi eyo mwalimu n’ab’oluganda abalala babiri, Robert Wallen ne Charles Molohan. Ffenna abana twakolera wamu okumala emyaka egisukka mu 50. Ebadde nkizo ya maanyi okukolera awamu n’ab’oluganda abo abakulu mu by’omwoyo era abeesigwa!—Zab. 133:1.
Okuva mu 1970, nnakwasibwa obuvunaanyizibwa obw’okukyaliranga amatabi ga Watch Tower Society buli mwaka oba buli luvannyuma lw’emyaka ebiri, mu lukyala olwali luyitibwa olukyala lwa zooni. Ekyo kyazingirangamu okukyalira amaka ga Beseri n’abaminsani mu nsi ezitali zimu, okusobola okubazzaamu amaanyi mu by’omwoyo n’okukebera ebiwandiiko by’oku ofiisi z’amatabi. Kyansanyusanga okusisinkananga abaminsani abaali bamaze emyaka nga bavudde mu ssomero lya Gireyaadi naye nga bakyaweereza n’obwesigwa mu nsi gye baasindikibwa! Ekiseera kye nnamala nga nkola omulimu ogwo nnatuuka mu nsi ezisukka mu 90.
NFUNA OMUKYALA OMWESIGWA
Ffenna ku Beseri y’e Brooklyn twali tuweerereza mu bibiina ebitali bimu ebiri mu New York. Nze nnali mpeerereza mu kibiina ky’omu Bronx. Ekibiina ekyasooka mu kitundu ekyo kyali kikuze ne kyawulwamu. Ekibiina ekyasooka kyatandika okuyitibwa Upper Bronx era ekyo kye kibiina kye nnalimu.
Awo nga mu mwaka gwa 1965, ab’omu maka agamu agaava mu Latvia abaayiga amazima nga bali mu kitundu ky’e Bronx eky’ebukiikaddyo bajja mu kibiina kyaffe. Livija, omuwala omukulu mu maka ago, yafuuka payoniya owa bulijjo nga yaakamaliriza siniya. Nga wayise emyezi mitono, yagenda e Massachusetts okuweereza awali obwetaavu bw’ababuulizi obusingawo. Nnatandika okumuwandiikira amabaluwa nga mmubuulira ebifa mu kibiina kyaffe, era nga naye ampandiikira n’ambuulira ebirungi bye yali afuna mu buweereza bwe mu kitundu ky’e Boston.
Nga wayise emyaka mitono, Livija yalondebwa okuweereza nga payoniya ow’enjawulo. Livija yali ayagala okukola kyonna ekisoboka okuweereza Yakuwa, bw’atyo yajjuzaamu foomu ya Beseri era n’ayitibwa okuweereza ku Beseri mu 1971. Ekyo Yakuwa yalinga akitukoledde! Twafumbiriganwa nga Okitobba 27, 1973, era Ow’oluganda Knorr ye yawa emboozi nga tugattibwa. Engero 18:22 wagamba nti: “Oyo afuna omukyala omulungi aba afunye ekintu ekirungi, era Yakuwa amusiima.” Nze ne Livija kati tumaze emyaka egisukka mu 40 nga tuweerereza wamu ku Beseri. Era tukyaweerereza mu kibiina ekimu ekiri mu Bronx.
OKUWEEREREZA AWAMU NE BAGANDA BA KRISTO
Nnanyumirwa nnyo okukolera awamu n’Ow’oluganda Knorr. Knorr yaweereza Yakuwa n’obunyiikivu era yafangayo nnyo ku baminsani mu nsi yonna. Bangi ku baminsani abo be Bajulirwa ba Yakuwa abaasooka mu nsi ze baasindikibwamu. Mu 1976 kyannakuwaza nnyo okulaba ng’Ow’oluganda Knorr alumwa kookolo. Lumu obulwadde bwe bwali bumusudde wansi, yansaba mmusomere ebimu ku bintu ebyali bigenda okukubibwa mu kyapa. Yaŋŋamba mpite n’Ow’oluganda Frederick Franz naye ajje awulirize bye nsoma. Oluvannyuma nnakimanya nti olw’okuba Ow’oluganda Franz yali takyalaba bulungi, Ow’oluganda Knorr yamalanga obudde obuwerako ng’amusomera ebintu ng’ebyo.
Ow’oluganda Knorr yafa mu 1977, naye abo abaali bamumanyi era nga bamwagala baabudaabudibwa nnyo okukimanya nti yali amalirizza obuweereza bwe obw’oku nsi nga mwesigwa. (Kub. 2:10) Oluvannyuma obuvunaanyizibwa obw’okulabirira omulimu gw’okubuulira mu nsi yonna bwakwasibwa Ow’oluganda Franz.
Mu kiseera ekyo nnali nkola ng’omuwandiisi w’Ow’oluganda Milton Henschel eyali amaze emyaka mingi ng’akolera wamu n’Ow’oluganda Knorr. Ow’oluganda Henschel yaŋŋamba nti kati omulimu omukulu gwe nnali ŋŋenda okukola ku Beseri kwe kuyamba Ow’oluganda Franz mu ngeri yonna eyali yeetaagisa. Nnamusomeranga ebintu ebyabanga bitannaba kukubibwa mu kyapa. Ow’oluganda Franz yali ajjukira nnyo era ng’agoberera bulungi nga waliwo by’omusomera. Nnafuna enkizo okumuyamba mu ngeri eyo okutuusiza ddala bwe yamaliriza obuweereza bwe obw’oku nsi mu Ddesemba 1992!
Emyaka 61 gye tumaze nga tuweereza ku Beseri giyise mangu. Bazadde bange bombi baafa beesigwa eri Yakuwa era nneesunga okuddamu okubalaba mu nsi empya. (Yok. 5:28, 29) Tewali kintu kyonna mu nsi eno kisobola kugeraageeranyizibwa na nkizo ey’okukolera awamu n’abasajja n’abakazi abeesigwa okuweereza abantu ba Katonda mu nsi yonna. Nze ne Livija emyaka gye tumaze nga tuli mu buweereza obw’ekiseera kyonna ‘essanyu lya Yakuwa libadde kigo kyaffe.’—Nek. 8:10.
Tewali muntu atali wa mugaso mu kibiina kya Yakuwa, era omulimu gw’okubuulira amawulire amalungi ag’Obwakabaka gugenda mu maaso. Ebadde nkizo ya maanyi okukolerako awamu n’ab’oluganda ne bannyinaffe abeesigwa okumala emyaka egyo gyonna. Abasinga obungi ku baafukibwako amafuta be nnakolerako awamu nabo tebakyali ku nsi. Naye ndi musanyufu nnyo okuba nti nnakolerako wamu n’abaweereza ba Yakuwa abo abakulu mu by’omwoyo.
^ lup. 5 Bayibuli nnyingi ez’Olungereza zikozesa ekigambo “hell” okuvvuunula ekigambo ky’Oluyonaani ekitegeeza amagombe. Amadiini mangi gayigiriza nti ekigambo ky’Olungereza “hell” kitegeeza omuliro ogutazikira.


text:
Chapter 1
1 Okwolesebwa kwa Isaaya omwana wa Amozi, kwe yalabanga ku Yuda ne Yerusaalemi, mu mirembe gya Uzziya, Yosamu, Akazi; ne Keezeekiya, bassekabaka ba Yuda.
2 Wulira ggwe Eggulu era tega okutu, ggwe Ensi, kubanga Mukama ayogedde: nayonsa ne ndera abaana, ne banjeemera,
3 Ente emanya nnyini yo, n'endogoyi emanya ekisibo kya mukama waayo: naye Isiraeri tamanyi, abantu bange tebalowooza.
4 Woowe eggwanga eririna ebibi, abantu abazitoowereddwa n'obutali butuukirivu, ezzadde ery'abakola obubi, abaana aboonoona: balese Mukama, banyoomye Omutukuvu wa Isiraeri, basenguse bazze ennyuma.
5 Ekibaagaza ki okukubibwa nate, n'okweyongera ne mweyongera okujeema? omutwe gwonna gulwadde, n'omutima gwonna guzirise.
6 Okuva munda w'ekigere okutuuka ku mutwe temuliimu bulamu; wabula ebiwundu, n'okuzimba, n'amabwa amavundu: tebibunizibwanga so tebisibibwanga so tebiteekebwangamu mafuta.
7 Ensi yammwe ezise; ebibuga byammwe byokeddwa omuliro; ensi yammwe, ab'amawanga bagiriira mu maaso gammwe, era ezise, kubanga ab'amawanga bagisudde.
8 Era omuwala wa Sayuuni asigadde ng'ensiisira eri mu lusuku lw'emizabbibu, ng'ekikuumirwamu ekiri mu nnimiro y'emyungu, ng'ekibuga ekizingizibwa.
9 Mukama ow'eggye singa teyatulekerawo kitundu ekyafikkawo ekitono ennyo, twandibadde nga Sodomu, twandifaananye nga Ggomola.
10 Muwulire ekigambo kya Mukama, mmwe abafuga Sodomu; mutege okutu eri amateeka ga Katonda waffe, mmwe abantu ab'e Ggomola.
11 Zigasa ki ssaddaaka zammwe enkumu ze munsalira, bw'ayogera Mukama: nzikuse endiga ennume enjokye eziweebwayo n'amasavu g'ensolo ensibe; so sisanyukira musaayi gwa nte, newakubadde ogw'abaana b'endiga, newakubadde ogw'embuzi emmandwa.
12 Bwe mujja okulabika mu maaso gange, ani eyabasalira kino, okulinnyirira empya zange?
13 Temuleetanga nate bitone ebitaliimu; obubaane bwa muzizo gye ndi; emyezi egibonese ne ssabbiiti, okuyita amakuŋŋaaniro, sisobola butali butuukirivu na kukuŋŋaana kwa ddiini.
14 Emyezi gyammwe egibonese n'embaga zammwe eziragiddwa obulamu bwange bubikyawa: kwe kutegana gye ndi; nkooye okubigumiikirizanga.
15 Era bwe munaayanjalanga engalo zammwe, naabakwekanga amaaso gange: weewaawo, bwe munaasabanga ebigambo ebingi, siiwulirenga: emikono gyammwe gijjudde omusaayi.
16 Munaabe, mwerongoose; muggyengawo obubi bw'ebikolwa byammwe bive mu maaso gange; mulekenga okukola obubi:
17 muyige okukolanga obulungi; mugobererenga eby'ensonga; mudduukirirenga ajoogebwa, musalenga omusango gw'atalina kitaawe, muwolerezenga nnamwandu.
18 Mujje nno, tuteese bw'ayogera Mukama: ebibi byammwe ne bwe biba ng'olugoye olumyufu, binaaba byeru ng'omuzira; ne bwe bitwakaala ng'ebendera, binaaba ng'ebyoya by’endiga.
19 Bwe munaagondanga nemuwulira; munaalyanga ebirungi eby’ensi:
20 naye bwe munaagaananga ne mujeemanga, munaaliibwanga n'ekitala: kubanga akamwa ka Mukama ke kakyogedde.
21 Ekibuga ekyesigwa nga kifuuse omwenzi! oyo eyajjulanga emisango egy'ensonga! obutuukirivu bwatuulanga mu ye, naye kaakano bassi.
22 Effeeza yo efuuse masengere, omwenge gwo gutabudwamu amazzi.
23 Abalangira bo bajeemu, mikwano gya babbi; buli muntu yeegomba enguzi, era agoberera empeera: tebasala musango gw'atalina kitaawe, so n'ensonga ya nnamwandu tetuuka gye bali.
24 Kyava ayogera Mukama, Mukama ow'eggye, Owaamaanyi owa Isiraeri, nti A, ndyeggyako abalabe bange, era ndiwalana eggwanga ku abo abankyawa:
25 era ndikuteekako omukono gwange, ne nnongooseza ddala amasengere go gonna, ne nziyawo essasi lyo lyonna:
26 era ndikomyawo abalamuzi bo ng'olubereberye, n'abateesa ebigambo byo nga mu kusooka: oluvannyuma oliyitibwa nti Ekibuga eky'obutuukirivu, ekibuga ekyesigwa.
27 Sayuuni alinunulibwa n'omusango n'abakyufu be n'obutuukirivu.
28 Naye okuzikirira kw'aboonoonyi n'abalina ebibi kulibeera wamu n'abo abaleka Mukama balimalibwawo.
29 Kubanga ensonyi ziribakwata olw'emivule gye mwegomba, era muliswazibwa olw'ensuku ze mweroboza.
30 Kubanga muliba ng'omuvule oguwotoka amalagala, era ng'olusuku omutali mazzi.
31 Era ow'amaanyi aliba ng'enfuuzi, n'omulimu gwe ng'olusasi olw'omuliro; era byombi biriggiira wamu, so tewaliba abizikiza.


text:
ESSUULA 4
Lwaki Tusaanidde Okussa Ekitiibwa mu Abo Abatukulembera?
“Muwenga abantu aba buli ngeri ekitiibwa.”—1 PEETERO 2:17.
1, 2. (a) Lwaki kituzibuwalira okussa ekitiibwa mu abo abatukulembera? (b) Bibuuzo ki bye tugenda okwekenneenya?
WALI weetegerezza engeri omwana gye yeeyisaamu nga bamugambye okukola ekintu ky’atayagala kukola? Endabika ye ey’oku maaso eyinza okukyoleka nti tayagala kukikola. Aba awulidde ekyo muzadde we ky’amulagidde okukola era ng’akimanyi nti asaanidde okumugondera, kyokka ng’ekyo kye bamulagidde tayagala bwagazi kukikola. Engeri omwana oyo gye yeeyisaamu eraga ekyo fenna kye tutera okukola.
2 Tekitera kutwanguyira kussa kitiibwa mu abo abatukulembera. Kyandiba nga naawe kikuzibuwalira okussa ekitiibwa mu abo abatukulembera? Bwe kiba bwe kityo, toli wekka. Ennaku zino, abantu tebaagalira ddala kussa kitiibwa mu abo ababakulembera. Kyokka yo Bayibuli egamba nti tusaanidde okussa ekitiibwa mu abo abatukulembera. (Engero 24:21) Mu butuufu, kikulu nnyo okubassaamu ekitiibwa bwe tuba ab’okusigala mu kwagala kwa Katonda. Naye kino kireetawo ebibuuzo. Lwaki kiyinza okutubeerera ekizibu ennyo okussa ekitiibwa mu abo abatukulembera? Lwaki Yakuwa ayagala tubasseemu ekitiibwa, era kiki ekijja okutuyamba okubassaamu ekitiibwa? N’ekisembayo, mu ngeri ki gye tuyinza okulaga nti tussa ekitiibwa mu abo abatukulembera?
ENSONGA LWAKI KIZIBU
3, 4. Ekibi n’obutali butuukirivu byajjawo bitya, era lwaki obutali butuukirivu bwaffe bukifuula kizibu okussa ekitiibwa mu abo abatukulembera?
3 Mu bufunze ka tulabe ensonga bbiri lwaki kizibu okussa ekitiibwa mu abo abatukulembera. Ensonga esooka, tetutuukiridde; ey’okubiri, n’abo abatukulembera tebatuukiridde. Ekibi n’obutali butuukirivu byava dda nnyo, Adamu ne Kaawa bwe baajeemera Katonda mu lusuku Edeni. N’olwekyo, obujeemu bwe bwavaako ekibi. N’okutuukira ddala leero tuzaalibwa nga tulimu omwoyo gw’obujeemu.—Olubereberye 2:15-17; 3:1-7; Zabbuli 51:5; Abaruumi 5:12.
4 Olw’okuba tetutuukiridde, kyangu nnyo abasinga obungi ku ffe okufuna amalala, so ng’ate kitwetaagisa okufuba ennyo okusobola okuba abawombeefu. Ne bwe tuba nga tumaze emyaka mingi nga tuweereza Yakuwa n’obwesigwa, tusobola okufuna amalala oba emputtu. Ng’ekyokulabirako, lowooza ku Koola, eyayita mu bizibu ebingi ennyo ng’ali wamu n’abantu ba Yakuwa. Wadde kyali kityo, yayagala nnyo obukulu era ekyo kyamuleetera okukunga abantu okujeemera Musa, omusajja eyali asingayo obuwombeefu mu bonna abaaliwo mu kiseera ekyo. (Okubala 12:3; 16:1-3) Lowooza ne ku Kabaka Uzziya, amalala gwe gaaleetera okuyingira mu yeekaalu ya Yakuwa n’ayotereza obubaani, ekintu ekyali kirina okukolebwa bakabona bokka. (2 Ebyomumirembe 26:16-21) Abasajja abo baabonerezebwa olw’obujeemu bwabwe. Kyokka, ffenna tulina kye tuyigira ku bintu ebibi bye baakola. Tulina okufuba ennyo okwewala amalala agayinza okutulemesa okussa ekitiibwa mu abo abatukulembera.
5. Abantu abatatuukiridde bakozesezza batya obubi obuyinza bwabwe?
5 Ku luuyi olulala, abantu abatatuukiridde abali mu buyinza bakoze kinene nnyo okuleetera abo be bafuga obutabassaamu kitiibwa. Bangi ku bo babadde bakambwe nnyo era nga bayisa bubi abo be bafuga. Mu butuufu, ebyafaayo by’omuntu biraga bulungi nti abantu bakozesezza bubi obuyinza bwabwe. (Soma Omubuulizi 8:9.) Ng’ekyokulabirako, Sawulo yali musajja mulungi era nga muwombeefu Yakuwa we yamulondera okuba kabaka. Kyokka, yafuna amalala n’obuggya, era oluvannyuma yayigganya Dawudi, omusajja eyali omwesigwa. (1 Samwiri 9:20, 21; 10:20-22; 18:7-11) Nga wayiseewo ekiseera, Dawudi yafuuka kabaka mu Isirayiri, era y’omu ku bakabaka abaali abalungi ennyo. Kyokka obuyinza bwe yabukozesa bubi bwe yezza mukyala wa Uliya Omukiiti era n’alagira bateeke omusajja oyo ataalina musango awaali okulwana okw’amaanyi mu ddwaniro asobole okuttibwa. (2 Samwiri 11:1-17) Mazima ddala obutali butuukirivu bulemesa abantu okukozesa obulungi obuyinza bwabwe. Ate bwe kituuka ku bakulembeze abatatya Yakuwa, kiyitirira. Oluvannyuma lw’okwogera ku ngeri abamu ku bappaapa Abakatuliki gye baawomamu omutwe mu kuyigganya abantu, munnabyabufuzi omu Omungereza yawandiika nti: “Obuyinza bwonoona, ate obuyinza bwe buyitirira bwonoonera ddala.” Nga tulowooza ku ngeri abantu gye bakozesezzaamu obubi obuyinza, ka twekenneenye ekibuuzo kino: Lwaki tusaanidde okussa ekitiibwa mu abo abatukulembera?
LWAKI TUSAANIDDE OKUSSA EKITIIBWA MU ABO ABATUKULEMBERA?
6, 7. (a) Okwagala kwe tulina eri Yakuwa kutuleetera kukola ki, era lwaki? (b) Kiki ekizingirwa mu kuba omuwulize, era tuyinza kukyoleka tutya?
6 Ensonga esingayo obukulu etuleetera okussa ekitiibwa mu abo abatukulembera kwe kwagala—okwagala kwe tulina eri Yakuwa, okwagala bantu bannaffe, n’okwagala obulamu bwaffe. Olw’okuba twagala Yakuwa okusinga ekintu ekirala kyonna, tukola ebyo ebimusanyusa. (Soma Engero 27:11; Makko 12:29, 30.) Tukimanyi bulungi nti obufuzi bwe bwawakanyizibwa bwe wabalukawo obujeemu mu lusuku Edeni era nti abantu abasinga obungi bali ku ludda lwa Sitaani era bagaanye obufuzi bwa Yakuwa. Naye ffe tuwagira obufuzi bwa Yakuwa. Bwe tusoma ebigambo ebiri mu Okubikkulirwa 4:11, tukwatibwako nnyo. Ebigambo ebyo bikiraga bulungi nnyo nti Yakuwa y’asaanidde okufuga obutonde bwonna. Tukiraga nti tuwagira obufuzi bwe nga tukola ebyo by’ayagala buli lunaku.
7 Okusobola okuwa Yakuwa ekitiibwa kitwetaagisa okumugondera mu buli mbeera. Kino tukikola olw’okuba tumwagala. Wadde kiri kityo, wayinza okubaawo embeera we kiyinza okutubeerera ekizibu ennyo okugondera Yakuwa. Okufaananako omwana ayogeddwako ku ntandikwa y’essuula eno, mu mbeera ng’eyo kiba kitwetaagisa okuyiga obuwulize. Tukimanyi bulungi nti Yesu yakola ebyo Kitaawe by’ayagala ne bwe kyabanga ekizibu ennyo. Yagamba Kitaawe nti: “Kye njagala si kye kiba kikolebwa wabula ggwe ky’oyagala.”—Lukka 22:42.
8. (a) Kiki ekizingirwa mu kugondera Yakuwa leero, era kiki ekiraga engeri Yakuwa gy’atwalamu ensonga eno? (b) Kiki ekiyinza okutuyamba okukolera ku kubuulirira okutuweebwa era n’okukkiriza okuwabulwa? (Laba akasanduuko akali ku lupapula 46-47.)
8 Kya lwatu leero Yakuwa tayogera naffe kinnoomu, wabula akozesa Ekigambo kye n’abantu be abamukiikirira ku nsi. N’olwekyo, emirundi egisinga obungi tulaga nti tugondera Yakuwa nga tussa ekitiibwa mu abo b’ataddewo oba b’aleseewo okutukulembera. Bwe tubajeemera, gamba nga tugaana okukolera ku kubuulirira n’okuwabula kwe batuwa okuva mu Byawandiikibwa—tusobola okunyiiza Katonda waffe. Abayisirayiri bwe beemulugunyiza Musa era ne bamujeemera, Yakuwa yakitwala nti baali bajeemedde ye kennyini.—Okubala 14:26, 27.
9. Lwaki okwagala kwe tulina eri bantu bannaffe kwandituleetedde okussa ekitiibwa mu abo abatukulembera? Waayo ekyokulabirako.
9 Ate era okussa ekitiibwa mu abo abatukulembera kiraga nti twagala bantu bannaffe. Lwaki tugamba bwe tutyo? Kuba akafaananyi ng’oli mu magye. Eggye okusobola okutuuka ku buwanguzi era n’obutasaanyizibwawo, kyesigama ku ngeri buli musirikale gy’akolaganamu n’abaduumizi b’eggye, ng’abagondera era ng’abassaamu ekitiibwa. Singa ojeemera abaduumizi abo, oyinza okussa obulamu bw’abasirikale banno bonna mu kabi. Kyo kituufu nti amagye g’abantu gonoonye ebintu bingi nnyo. Kyokka, eggye lya Yakuwa lyo likola birungi byereere. Emirundi mingi Bayibuli eyogera ku Katonda nga “Yakuwa ow’eggye.” (1 Samwiri 1:3) Ye Muduumizi w’eggye eddene ennyo ery’ebitonde eby’amaanyi eby’omwoyo. Oluusi, Yakuwa ayogera ku baweereza be ab’oku nsi ng’eggye. (Zabbuli 68:11; Ezeekyeri 37:1-10) Singa tujeemera abo Yakuwa bataddewo okutukulembera, olowooza tuba tetuteeka mu kabi basirikale bannaffe be tulwana nabo olutalo olw’eby’omwoyo? Omukristaayo bw’ajeemera abakadde, ayinza okuleetera abalala mu kibiina okukosebwa. (1 Abakkolinso 12:14, 25, 26) Omwana bw’afuuka omujeemu, amaka gonna gayinza okuyisibwa obubi. N’olwekyo, tulaga nti twagala bantu bannaffe nga tussa ekitiibwa mu abo abatukulembera, era nga tukolagana bulungi nabo.
10, 11. Tuganyulwa tutya bwe tugondera abo abatukulembera?
10 Ate era tussa ekitiibwa mu abo abatukulembera olw’okuba kituganyula. Yakuwa bw’atukubiriza okussa ekitiibwa mu abo abatukulembera, emirundi mingi atutegeeza n’emiganyulo egikirimu. Ng’ekyokulabirako, akubiriza abaana okugondera bazadde baabwe basobole okuwangaala n’okuba abasanyufu. (Ekyamateeka 5:16; Abeefeso 6:2, 3) Atuku biriza okugondera abakadde mu kibiina tusobole okusigala nga tulina enkolagana ennungi naye. (Abebbulaniya 13:7, 17) Ate era, atukubiriza okugondera ab’obuyinza kubanga ekyo kya bukuumi gye tuli.—Abaruumi 13:4.
11 Bwe tumanya ensonga lwaki Yakuwa atukubiriza okuba abawulize, kituyamba okussa ekitiibwa mu abo abatukulembera. Kati ka tulabeyo embeera za mirundi esatu mwe tuyinza okulagira nti tussa ekitiibwa mu abo abatwala obukulembeze.
MU MAKA
12. Buvunaanyizibwa ki Yakuwa bw’awadde omwami oba taata, era ayinza kubutuukiriza atya?
12 Yakuwa kennyini ye yatandikawo enteekateeka y’amaka. Okuva bwe kiri nti Yakuwa Katonda wa ntegeka, ayagala amaka gaddukanyizibwe bulungi. (1 Abakkolinso 14:33) Yakuwa awadde omwami oba taata obuvunaanyizibwa okuba omutwe gw’amaka. Omwami alaga nti assa ekitiibwa mu Mutwe gwe, Kristo Yesu, ng’akoppa engeri Yesu gy’akulemberamu ekibiina. (Abeefeso 5:23) N’olwekyo, omwami tasaanidde kulagajjalira buvunaanyizibwa bwe, wabula alina okubutuukiriza obulungi. Ate era tasaanidde kuba mukambwe oba nnaakyemalira, wabula, asaanidde okuba ng’ayagala ab’omu maka ge, nga si mukakanyavu, era nga wa ekisa. Asaanidde okukijjukiranga bulijjo nti obuyinza bwe buliko ekkomo—tebwenkana bwa Yakuwa.
Taata Omukristaayo akoppa engeri Yesu gy’akozesaamu obuyinza bwe
13. Omukyala oba maama, ayinza atya okutuukiriza obuvunaanyizibwa bwe mu maka mu ngeri esanyusa Yakuwa?
13 Omukyala oba maama asaanidde okukola ng’omuyambi wa bbaawe. Omukyala naye alina obuyinza mu maka, kubanga Bayibuli eyogera “ku ebyo nnyoko by’akuyigiriza.” (Engero 1:8) Kya lwatu obuyinza bw’alina tebwenkana bwa bbaawe. Omukyala Omukristaayo alaga nti assa ekitiibwa mu mwami we ng’amuyamba okutuukiriza obuvunaanyizibwa bwe ng’omutwe gw’amaka. Tasaanidde kumunyooma, tasaanidde kukozesa lukujjukujju kumusendasenda kukola ky’atayagala, era tasaanidde kwetwala ng’omutwe gw’amaka. Mu kifo ky’ekyo, asaanidde okumuwagira era n’okukolagana obulungi naye. Bw’aba nga takkiriziganya n’ekyo mwami we ky’aba asazeewo, ayinza okumubuulira endowooza ye mu bukkakkamu, kyokka n’asigala nga muwulize gy’ali. Omukyala bw’aba n’omwami atali mukkiriza, ayinza okwolekagana n’embeera ezisoomooza, naye obuwulize bwe buyinza okuleetera bbaawe okwagala okuyiga ebikwata ku Yakuwa.—Soma 1 Peetero 3:1.
14. Abaana bayinza batya okusanyusa abazadde baabwe awamu ne Yakuwa?
14 Abaana basanyusa nnyo Yakuwa bwe bagondera bazadde baabwe, ate era ekyo kisanyusa bazadde baabwe era kibaweesa n’ekitiibwa. (Engero 10:1) Ne mu maka omuli omuzadde ali obwannamunigina, abaana basaanidde okuba abawulize, nga bakimanyi bulungi nti kibeetaagisa okuyamba muzadde waabwe era n’okukolagana obulungi naye. Bonna abali mu maka bwe batuukiriza obuvunaanyizibwa Katonda bwe yabawa, amaka gabaamu emirembe n’essanyu. Kino kiweesa ekitiibwa oyo eyatandikawo amaka gonna, Yakuwa Katonda.—Abeefeso 3:14, 15.
MU KIBIINA
15. (a) Tuyinza tutya okulaga nti tussa ekitiibwa mu bukulembeze bwa Yakuwa mu kibiina? (b) Misingi ki egiyinza okutuyamba okugondera abo abatwala obukulembeze? (Laba akasanduuko akali ku lupapula 48-49.)
15 Yakuwa alonze Omwana we okukulembera ekibiina Ekikristaayo. (Abakkolosaayi 1:13) Yesu naye alonze “omuddu omwesigwa era ow’amagezi” okulabirira abantu ba Katonda mu by’omwoyo. (Matayo 24:45-47) Omuddu omwesigwa beebo abali ku Kakiiko Akafuzi ak’Abajulirwa ba Yakuwa. Nga bwe kyali mu kibiina Ekikristaayo eky’omu kyasa ekyasooka, leero abakadde bafuna obulagirizi n’okubuulirira okuva eri Akakiiko Akafuzi, nga babufuna butereevu oba nga buyitira mu abo abakakiikirira, gamba ng’abalabirizi abakyalira ebibiina. Ffenna kinnoomu bwe tussa ekitiibwa mu bakadde, tuba tussa ekitiibwa mu Yakuwa.—Soma 1 Abassessalonika 5:12; Abebbulaniya 13:17.
16. Mu ngeri ki abakadde gye balondebwa omwoyo omutukuvu?
16 Abakadde n’abaweereza tebatuukiridde era bakola ensobi. Wadde kiri kityo, abakadde ‘birabo’ mu bantu, era baateekebwawo okuyamba ekibiina okusigala nga kinywevu mu by’omwoyo. (Abeefeso 4:8) Abakadde balondebwa omwoyo gwe omutukuvu. (Ebikolwa 20:28) Mu ngeri ki? Abasajja abo balina okutuukiriza ebisaanyizo ebiri mu Kigambo kya Katonda ekyaluŋŋamizibwa omwoyo omutukuvu. (1 Timoseewo 3:1-7, 12; Tito 1:5-9) Okugatta ku ekyo, abakadde bwe batuula okulaba obanga ow’oluganda atuukiriza ebisaanyizo ebyo, basaba Yakuwa abawe omwoyo omutukuvu basobole okusalawo obulungi.
17. Lwaki oluusi abakazi Abakristaayo babikka ku mitwe nga baliko emirimu gy’ekibiina gye bakola?
17 Ebiseera ebimu abakadde n’abaweereza bayinza obutabaawo okutuukiriza obuvunaanyizibwa bwabwe, gamba ng’okukubiriza olukuŋŋaana lw’okugenda mu nnimiro. Mu mbeera ng’eyo, ab’oluganda abalala ababatize bayinza okulukubiriza. Bwe watabaawo wa luganda n’omu, mwannyinaffe alina ebisaanyizo ayinza okukikola. Wadde kiri kityo, omukazi bw’abaako ky’akola mu kibiina oba mu maka nga kyandibadde kikolebwa musajja omubatize, asaanidde okubikka ku mutwe gwe. * (1 Abakkolinso 11:3-10) Ekyo tekifeebya bakazi wabula kibawa akakisa okukyoleka nti bassa ekitiibwa mu nteekateeka ya Yakuwa ey’obukulembeze mu maka ne mu kibiina.
AB’OBUYINZA
18, 19. (a) Oyinza kunnyonnyola otya ebyo ebiri mu Abaruumi 13:1-7? (b) Tulaga tutya nti tussa ekitiibwa mu b’obuyinza?
18 Abakristaayo ab’amazima bakolera ku ebyo ebiri mu Abaruumi 13:1-7. (Soma.) Bw’osoma ennyiriri ezo, ojja kukyetegereza nti “ab’obuyinza” aboogerwako awo ze gavumenti z’ensi. Mu kiseera kino nga Yakuwa akyaleseewo gavumenti z’abantu, waliwo ebirungi bye zitukolera, gamba ng’okukuuma emirembe n’okutukolera ebintu ebimu ebituyamba. Twoleka nti tussa ekitiibwa mu b’obuyinza nga tugondera amateeka ge bataddewo. Tusasula emisolo, tujjuzaamu bulungi foomu oba ebiwandiiko gavumenti by’eba etwetaaza, era tugondera n’amateeka agatukwatako, agakwata ku b’omu maka gaffe, ku mirimu gyaffe, ne ku bintu byaffe ebirala. Wadde kiri kityo, singa ab’obuyinza batulagira okukola ekintu ekiyinza okutuviirako okujeemera Katonda, tetubagondera, wabula, tubaddamu ng’Abatume nti: “Tuteekwa kugondera Katonda so si bantu.”—Ebikolwa 5:28, 29; laba akasanduuko “ Ani Gwe Nsaanidde Okugondera?” akali ku lupapula 42.
19 Ate era tulaga nti tussa ekitiibwa mu b’obuyinza nga tukolagana bulungi nabo. Oluusi tuyinza okukolagana n’abakungu ba gavumenti. Omutume Pawulo yakolagananga n’abafuzi, gamba nga Kabaka Kerode Agulipa ne Gavana Fesuto. Abasajja abo baakola ebintu ebibi ennyo, naye Pawulo yayogeranga nabo mu ngeri eraga nti abassaamu ekitiibwa. (Ebikolwa 26:2, 25) Tukoppa ekyokulabirako kya Pawulo, ka tube nga twogera n’omukulembeze ali ku ddaala erya waggulu oba nga twogera n’omusirikale wa poliisi ow’omu kitundu kyaffe. Ku ssomero, abaana Abakristaayo bafuba okugondera abakulira amasomero, abasomesa baabwe, awamu n’abakozi abalala. Kya lwatu tetussa kitiibwa mu abo bokka abatawakanya nzikiriza zaffe, naye era ne mu abo abatayagala Bajulirwa ba Yakuwa. Mu butuufu, n’abatali bakkiriza basaanidde okukiraba nti tussa ekitiibwa mu balala.—Soma Abaruumi 12:17, 18; 1 Peetero 3:15.
20, 21. Miganyulo ki egiri mu kussa ekitiibwa mu abo abatukulembera?
20 Ka tukole kyonna kye tusobola okussa ekitiibwa mu balala. Omutume Peetero yagamba nti: “Muwenga abantu aba buli ngeri ekitiibwa.” (1 Peetero 2:17) Abantu bajja kukwatibwako nnyo bwe banaakiraba nti tubassaamu ekitiibwa. Kijjukire nti abantu batono nnyo leero abassa ekitiibwa mu balala. Okussa ekitiibwa mu balala ye ngeri emu gye tugonderamu ekiragiro kya Yesu ekigamba nti: “Muleke ekitangaala kyammwe kyakirenga abantu, basobole okulaba ebikolwa byammwe ebirungi, bagulumize Kitammwe ali mu ggulu.”—Matayo 5:16.
21 Mu nsi eno ekutte ekizikiza, abantu ab’emitima emirungi bajja awali ekitangaala eky’eby’omwoyo. N’olwekyo, bwe tussa ekitiibwa mu abo abatwala obukulembeze mu maka, mu kibiina, era ne mu b’obuyinza, kiyinza okuleetera abamu okutandika okutambula naffe mu kitangaala. Nga kino kiba kirungi nnyo! Ekyo ne bwe kiba nga tekisobose, tusobola okuba abakakafu nti okussa ekitiibwa mu balala kisanyusa Yakuwa era kitusobozesa okusigala mu kwagala kwe. Tewali kintu kirungi kisinga ekyo.
^ lup. 17 Ebyongerezeddwako ebiri ku lupapula 209-212 binnyonnyola ezimu ku mbeera eziyinza okwetaagisa abakazi okukolera ku musingi guno.


text:
ESSUULA 2
Yesu Aweebwa Ekitiibwa nga Tannazaalibwa
MALIYAMU AKYALIRA ERIZABEESI GW’ALINAKO OLUGANDA
Oluvannyuma lwa malayika Gabulyeri okugamba Maliyamu nti alizaala omwana alituumibwa Yesu era alifuga nga Kabaka emirembe gyonna, Maliyamu amubuuza: “Kino kinaasoboka kitya nga sirina musajja gwe nneegatta naye?”—Lukka 1:34.
Gabulyeri amuddamu nti: “Omwoyo omutukuvu gulikujjako, era amaanyi g’Oyo Asingayo Okuba Waggulu galikubaako. N’olw’ensonga eyo, n’oyo alizaalibwa aliyitibwa mutukuvu, Mwana wa Katonda.”—Lukka 1:35.
Oboolyawo olw’okwagala okuyamba Maliyamu okukkiriza obubaka obwo, Gabulyeri amugamba nti: “Laba! Erizabeesi gw’olinako oluganda, ayitibwa omugumba, naye ali lubuto lwa mwana wa bulenzi, mu myaka gye egy’obukadde, era kati lwa myezi mukaaga; kubanga eri Katonda, tewali kigambo kitayinza kutuukirira.”—Lukka 1:36, 37.
Ebyo Maliyamu by’ayogera biraga nti akkirizza ebyo Gabulyeri by’amugambye. Maliyamu agamba nti: “Laba! ndi muzaana wa Yakuwa! Ka kibeere bwe kityo gye ndi nga bw’ogambye.”—Lukka 1:38.
Oluvannyuma lwa Gabulyeri okugenda, Maliyamu ateekateeka okugenda okukyalira Erizabeesi, abeera n’omwami we, Zekkaliya, mu kitundu ekisangibwa mu nsozi za Buyudaaya okumpi ne Yerusaalemi. Okuva e Nazaaleesi Maliyamu gy’abeera okutuukayo, kiyinza okumutwalira ennaku nga ssatu oba nnya.
Kya ddaaki Maliyamu atuuka mu maka ga Zekkaliya. Bw’ayingira mu nnyumba, alamusa Erizabeesi gw’alinako oluganda. Mu kiseera ekyo, Erizabeesi ajjula omwoyo omutukuvu, n’agamba Maliyamu nti: “Oli wa mukisa mu bakazi bonna, n’ekibala eky’omu lubuto lwo kya mukisa! Kati olwo nze nfuna ntya enkizo ng’eno, okukyaza nnyina wa Mukama wange? Laba! bwe mpulidde eddoboozi lyo ng’onnamusa, omwana ali mu lubuto lwange n’abuukabuuka olw’essanyu.”—Lukka 1:42-44.
Ng’ajjudde essanyu, Maliyamu agamba nti: “Ngulumiza Yakuwa, era omutima gwange gusanyukira nnyo Katonda Omulokozi wange; kubanga afuddeyo ku mbeera y’omuzaana we eya wansi. Okuva kati abantu ab’emirembe gyonna banampita musanyufu; kubanga Oyo ow’amaanyi ankoledde ebikulu.” Wadde nga Maliyamu afunye enkizo ey’ekitalo era ey’amaanyi ennyo, ekitiibwa kyonna akiwa Katonda. Agamba nti: “Erinnya lye ttukuvu; era mu buli mulembe asaasira abo abamutya.”—Lukka 1:46-50.
Mu bigambo eby’obunnabbi, Maliyamu yeeyongera okutendereza Katonda, ng’agamba nti: “Akoze eby’amaanyi n’omukono gwe, asaasaanyizza abo abooleka amalala mu mitima gyabwe. Abantu ab’obuyinza abawanuddeyo ku ntebe zaabwe n’agulumiza abanaku; abalumwa enjala abawadde ebintu ebirungi ne bakutta, n’abo abaalina obugagga abagobye ne bagenda nga tebalina kantu. Adduukiridde Isirayiri omuweereza we, okulaga nti ajjukira ekisuubizo kye eky’okusaasira Ibulayimu n’ezzadde lye emirembe gyonna, nga bwe yagamba bajjajjaffe.”—Lukka 1:51-55.
Maliyamu amala emyezi ng’esatu ng’ali ne Erizabeesi, oboolyawo ng’amuyambako mu myezi egisembayo nga Erizabeesi anaatera okuzaala. Nga kirungi nnyo okuba nti abakazi abo ababiri abeesigwa, bombi abali olubuto ku lw’obuyambi bwa Katonda, baliko wamu mu kiseera kino!
Weetegereze nti Yesu aweebwa ekitiibwa nga tannaba na kuzaalibwa. Erizabeesi amuyita “Mukama wange,” era n’omwana ali mu lubuto lwe “abuukabuuka olw’essanyu” amangu ddala nga Maliyamu yaakatuuka. Ekyo kyawukana nnyo ku ngeri abantu oluvannyuma gye bayisaamu Maliyamu n’omwana gw’ajja okuzaala, nga bwe tujja okulaba.


text:
EBIKWATAGANA N’EBIRI KUNGULU | ENGERI Y’OKWAŊŊANGA EBIKWERALIIKIRIZA
Okweraliikirira eby’Enfuna
Paul, omwami era omuzadde alina abaana ababiri agamba nti: “Eby’enfuna by’eggwanga lyaffe bwe byagootaana, emmere yafuuka ya buseere ate nga ya bbula. Bwe twagendanga okugula emmere twasimbaga ennyiriri okumala essaawa nnyingi, kyokka yaggwangawo ng’abasinga obungi tetufunye. Abantu baakoozimba olw’enjala era abamu baazirikanga ne bagwa ku nguudo. Emiwendo gy’ebintu gyalinnya nnyo ne biba nga bigula bukadde, n’oluvannyuma buwumbi. Ekiseera kyatuuka ssente z’eggwanga lyaffe ne ziba nga tezikyalina mugaso. Nnafiirwa ssente zange ezaali ku akawunti ya banka, eya yinsuwalensi, n’eya pensoni.”
Paul yali akimanyi nti okusobola okulabirira ab’omu maka ge, yalina okukozesa “amagezi amatuufu.” (Engero 3:21) Paul agamba nti: “Wadde nga nnali mukugu mu by’amasanyalaze, nnakolanga buli mulimu gwe nnafunanga wadde ng’omusaala gwabanga mutono nnyo. Abamu bansasulangamu mmere oba ebintu ebikozesebwa awaka. Bwe nnasasulwanga emiti gya ssabbuuni ena, twakozesangako ebiri egisigadde ne ngitunda. Oluvannyuma nnagula obukoko 40. Bwe bwakula, nnabutunda ne ngula obulala 300. Nga wayiseewo ekiseera, waliwo gwe nnawanga enkoko 50 n’ampaamu obusawo bw’akawunga bubiri nga buli kamu ka kilo 50. Ekyo kyansobozesa okuliisa ab’omu maka gange, n’ab’omu maka amalala agawerako okumala ekiseera ekiwanvu.”
Paul era yali akimanyi nti kikulu nnyo okwesiga Katonda. Bwe tukola Katonda by’atulagira, atuyamba. Bwe kituuka ku kunoonya ebintu bye twetaaga mu bulamu, Yesu yagamba nti: ‘Mulekere awo okweraliikirira kubanga Kitammwe akimanyi nti mubyetaaga.’
Eky’ennaku, Sitaani omulabe wa Katonda lukulwe, aleetedde abantu abasinga obungi okwemalira ku kunoonya ebintu. Abantu bangi beeraliikirira nnyo ebyetaago byabwe era bakola butaweera okusobola okubifuna kyokka ng’ebimu baba tebabyetaaga. Bangi bagwa mu mabanja, era bakitegeera luvannyuma nti “eyeewola aba muddu w’awola.”
Abantu abamu basalawo mu ngeri enkyamu. Paul agamba nti, “Baliraanwa bange bangi baaleka amaka gaabwe ne mikwano gyabwe ne bagenda ebweru okukuba ekyeyo. Abamu baakozesa ebipapula ebijingirire okusobola okugenda era ekyo kyabaviirako obutafuna mirimu. Buli kiseera beekwekanga poliisi era baasulanga ku nguudo. Baalemererwa okwesiga Katonda. Naye nze n’ab’omu maka gange, twasalawo okwaŋŋanga embeera y’eby’enfuna eyo eyali enzibu nga tuli bakakafu nti Katonda yandituyambye.”
OKUKOLERA KU MAGEZI GA YESU
Paul agattako: “Yesu yagamba nti: ‘Temweraliikiriranga bya nkya, kubanga olunaku olw’enkya lunaaba n’eby’okweraliikirirwa ebyalwo. Buli lunaku ebibi byalyo birumala.’ N’olwekyo, buli lunaku nnasabanga Katonda ‘atuwe emmere yaffe eya leero,’ era Katonda yatuyamba nga Yesu bwe yagamba. Emirundi egimu tetwafunanga ebyo bye twabanga twagala. Lumu, nnagenda okugula emmere naye ne nsanga nga batunda bbongo. Nze saagala bbongo, naye ekiro ekyo twalya bbongo kubanga kye ky’okulya kyokka ekyaliwo. Nneebaza Katonda kubanga mu kiseera ekyo kyonna, ab’omu maka gange tebaasulako njala.” *
Katonda yasuubiza nti: “Sirikuleka n’akatono era sirikwabulira.”
“Mu kiseera kino tuli bulungi mu by’enfuna. Naye okusinziira ku ebyo bye tuyiseemu, tuyize nti ekintu ekisinga obukulu ekiyamba omuntu obuteeraliikirira nnyo kwe kwesiga Katonda. Bulijjo, Yakuwa * atuyamba bwe tukola ebyo by’ayagala. Tukirabye nti kikulu nnyo okukolera ku magezi agali mu Zabbuli 34:8 awagamba nti: ‘Mulege mutegeere Mukama nga mulungi: aweereddwa omukisa oyo amwesiga.’ Kati ne bwe tuddamu okufuna ebizibu by’eby’enfuna tetweraliikirira.
“Kati tukimanyi bulungi nti omuntu tabeera mulamu lwa mulimu oba ssente, wabula lwa mmere. Twesunga ekiseera ekisuubizo kya Katonda kino lwe kinaatuukirira: ‘Wanaabangawo emmere enkalu nnyingi mu nsi.’ Mu kiseera kino, bwe ‘tuba n’eby’okulya n’eby’okwambala, tuba bamativu n’ebyo.’ Ebigambo bino ebiri mu Bayibuli bituzzaamu nnyo amaanyi: ‘Temubeeranga na mpisa ya kwagala ssente, naye mubeerenga bamativu ne bye mulina. Kubanga yagamba nti: “Sirikuleka n’akatono era sirikwabulira.” N’olwekyo, ka tubeere bagumu tugambe nti: “Yakuwa ye muyambi wange; Siritya. Omuntu ayinza kunkola ki?” ’ ” *
Kyetaagisa okukkiriza okw’amaanyi okusobola ‘okutambulira awamu ne Katonda’ nga Paul n’ab’omu maka ge bwe bakola. (Olubereberye 6:9) Bwe tuba tulina ekizibu ky’eby’enfuna oba singa tukifuna mu biseera eby’omu maaso, tulina bingi bye tuyigira ku ngeri Paul gye yayolekamu okukkiriza n’amagezi agava eri Katonda.
Naye ate bwe kiba nti ebizibu by’amaka bye bituleetera okweraliikirira?
^ lup. 9 Laba Matayo 6:11, 34.
^ lup. 10 Bayibuli eraga nti Yakuwa lye linnya lya Katonda.


text:
Olwali
Ekitanda ekizuukusa akiriko kizze
Ali Mivule
August 13th, 2015
Mu ggwanga lya Bungereza , waliwo ekitanda ekikoleddwa nga kino kikukasuka n’ogwa wansi ssinga obudde bw’okuzukuuka butuuka. Omusajja ayiiyiza ekitanda kino afulumizza akatambi ng’ekitanda kino nga kino kiriko akadde akavuga olwo nekikasuka akiriko.
Akyaaye mukyala we lwakubeera mubi
Ali Mivule
August 5th, 2015
Omusajja alabye mukyala we nga teyekozeeko asazeewo bawukane. Omusajja ono takomye awo , omukazi ono agenda na kumuwaabira mu kkooti lw’okumubuzabuuza nti mulungi kyokka nga mubi. Bino biri mu ggwanga lya Australia, omusajja gy’abadde yakakuba mukyala we empeta kyokka mu kuzuuka ku makya , eriiso […]
Mubeere n’emikwano- kunonyereza
Ali Mivule
July 28th, 2015
Obadde okimanyi nti emikwano gy’obeera nagyo giyinza okukuyamba okuwangaalira ku nsi. Kati bannasayansi bazuddenti omuntu gyakoma okubeera n’emikwano emisanyufu awangaala kubanga taba na budde bwewunika. Kyokka era bano bagamba nti ate emikwano bwegisisinkana mu bibinja gisanyuka era abantu abo bawangaala
Ajjiddeyo omupoliisi ebbeere akwatiddwa
Ali Mivule
July 20th, 2015
Waliwo omukyala aggaliddwa lwakutulugunya mupoliisi ng’akozesa amabeere ge Omukyala ono Lai-ying ow’emyaka 30 okuva mu HongKong aggyeeyoa mabeere n’agalaga omupoliisi abadde amukutte mu ngeri gy’okumugulirira. Omupoliisi ono abadde agezaako okukwata omukazi ono akuttemu bbeere.
Aleese amaalo ku ggaali akwatiddwa
Ali Mivule
July 18th, 2015
Omusajja eyemakulidde mu ggaali y’omukka n’atandika okukyaginga essimu mu ggaali empingi y’eramudde Bino bibadde mu kibuga London Omusajja ono agguddwaako misango gyakutatagaanya masanyalaze ga ggali ya mukka
Ono laavu emuyisa bubi
Ali Mivule
July 18th, 2015
Waliwo omusajja akwatiddwa ng’ono ayiiridde mukyala we supu ayokya olwo n’amusiba ng’abadde ayagala kumuvumbika mu Oven. Joseph Anthony okuva mu kibuga Sandy asoose kufumita mukyala we biso, okumukuba ebikonde n’ensambaggere kko nokumufumita akaso mu lubuto Ekinyizizza omusajja ono mukyala we butagenda kumukyalirako ku mulimu gy’akolera […]
Abadde yemala eggoga akoze akabenje
Ali Mivule
July 13th, 2015
Omukyala abadde ali mu kwemalako ejjakirizi ng’akozesa obusajja obujingiire akoze akabenje. Omukyala ono ali mu myaka nga 30 ng’abadde ayambadde enkunamyo atandise mpola okwekwatirira era ekiddiridde kusokooloya ekipiira kye ky’akozesa okwemalako ejjakirizi Bino byonna bikwatiddwa ku kamera
Akavubuka kafunye essomo
Ali Mivule
July 10th, 2015
Omusajja ayise akavubuka nekamwanukula nga kamuvuma aguze ssabbuuni n’akanaaza mu kamwa ng’agamba nti kasusse Omusajja ono enzaalwa ye Bungereza akaana k’awadde essomo ka myaka mukaaga Wetwogerera nga naye awerennemba nga misango gyakutulugunya bbujje
Basibiddwa myaka 2 lwakwegadanga
Ali Mivule
July 7th, 2015
Omusajja akaligiddwa emyaka ebiri mu kkomera lwakunyumiza kaboozi mu maaso g’omwana ow’emyaka 3 Jose Caballero ow’emyaka 40, Elissa Alvarez, 21, omukwano gwabalinnye okukkakkana nga bazze mu bigwo mu maaso g’ebbujje Bano baabadde ku lubalama lw’enyanja era ng’abakutte akatambi nebakawa poliisi beebavuddeko omusajja ono ne muganzi […]
Omukwano guberabizza omwana
Ali Mivule
July 6th, 2015
Abazadde abagenze ku lubalama lw’enyanja n’omwana bamwelabidde n’asengejjera ku mazzi. Omwana ono ow’emyezi 10 abadde mu kibaya nga kino kyekirengeddwa abantu nga kisengejjera ku mazzi nebakigoberera okusanga nga mulimu omwana. Abazadde mu kubanoonya babasanze bali mu mukwano omuzibu ku lubalama lw’enyanja nga bweboota musana […]


text:
Essuula 1
1 Pawulo, omutume wa Kristo Yesu ng'okulagira kwa Katonda Omulokozi waffe bwe kuli n'okwa Kristo Yesu essuubi lyaffe;
2 eri Timoseewo omwana wange ddala olw'okukkiriza: ekisa, okusaasira, emirembe bibenga gy'oli ebiva eri Katonda Kitaffe ne Kristo Yesu Mukama waffe.
3 Nga bwe nnakubuulirira okubeera mu Efeso, bwe nnali nga ŋŋenda e Makedoni, olagirenga abamu obutayigirizanga bulala,
4 newakubadde okulowoozanga enfumo n'ebigambo by'obuzaale ebitakoma, ebireeta empaka okusinga obuwanika bwa Katonda obuli mu kukkiriza; bwe nkola bwe ntyo ne kaakano.
5 Naye enkomerero y'ekiragiro kwe kwagala okuva mu mutima omulongoofu n'omwoyo omulungi n'okukkiriza okutalina bukuusa:
6 ebyo abamu babiwunjukamu ne bakyamira mu bigambo ebitaliimu;
7 nga baagala okuba ng'abayigiriza b'amateeka, nga tebategeera bye boogera newakubadde bye bakakasa.
8 Naye tumanyi ng'amateeka malungi, omuntu bw'agasoma ng'amateeka bwe gali,
9 ng'amanyi ekyo nti amateeka tegateekerwawo muntu mutuukirivu, wabula abatali batuukirivu n'abajeemu, abatatya Katonda n'abalina ebibi, abatali batukuvu n'abavvoola Katonda, abatta bakitaabwe ne bannyaabwe, abassi b'abantu,
10 abenzi, abalya ebisiyaga, abanyazi b'abantu, abalimba, abalayirira obwereere, n'ebirala byonna ebiwakana n'okuyigiriza okw'obulamu;
11 ng'enjiri bw'eri ey'ekitiibwa kya Katonda eyeebazibwa gye nnateresebwa nze.
12 Mmwebaza oyo eyampa amaanyi, ye Kristo Yesu Mukama waffe, kubanga yandowooza nga ndi mwesigwa, bwe yanteeka mu buweereza,
13 olubereberye bwe nnali omuvumi era omuyigganya era ow'ekyejo: naye nnasaasirwa kubanga nnakolanga nga ssimanyi mu butakkiriza;
14 ekisa kya Mukama waffe ne kyeyongera nnyo wamu n'okukkiriza n'okwagala okuli mu Kristo Yesu.
15 Ekigambo kyesigwa, era ekisaanira okukkirizibwa kwonna nti Kristo Yesu yajja mu nsi okulokola abalina ebibi; mu bo nze w'olubereberye;
16 naye kyennava nsaasirwa Yesu Kristo alyoke alabisize mu nze ow'olubereberye okugumiikiriza kwe kwonna, okubeeranga ekyokulabirako eri abo abagenda okumukkiriza olw'obulamu obutaggwaawo.
17 Era Kabaka ow'emirembe n'emirembe, ataggwaawo, atalabika, Katonda omu, aweebwenga ettendo n'ekitiibwa emirembe n'emirembe. Amiina.
18 Ekiragiro kino nkuteresa, mwana wange Timoseewo, ng'ebigambo bya bannabbi bwe byali bye baakwogerako edda, olyoke olwanirenga mu byo olutalo olulungi,
19 ng'onyweza okukkiriza n'omwoyo omulungi, abalala gwe basindika eri ne bamenyekerwa okukkiriza kwabwe:
20 mu abo ye Kumenayo ne Alegezanda: be nnawa eri Setaani, balyoke bayigirizibwe obutavumanga.


text:
Enajawukana mu bammemba b’ekibiina ki FDC zatandikirawo okweyoleka amangu ddala nga Patrick Amuriat kyajje alondebwe ku bwa’ pulezidenti bw’ekibiina
Enjawukana zino zisinga kwetooloolera ku ngeri ekibiina kino gyekizannyamu ebyobufuzi ng’abamu balowooleza mu kuguguba oba defiance so nga abalala balowooleza mu nkola ey’okuzimba emisingi gy’ekibiina
Olwaleero amyuka akulira FDC mu buvanjuba bwa Uganda Proscovia Salaam Musumba ategeezezza ng’a pulezidenti w’ekibiina kino bwaliko watuuse mu kumalawo enjawukana zino.
Kyali kilowoozebwa nti Amuriat waakwanguya okukyusa mu bukulembeze bw’ekibiina amangu ddala nga yaakalayizibwa, wabula Musumba atangaazizza nga kino bwekitasoboka okusinziira ku ku ssemateeka afuga ekibiina
Ku ky’ebbago ly’okuggya ekkomo ku myaka erisuubirwa okudda mu palamenti wiiki eno, Musumba alabudde bwewagenda okubaawo obugombe
Musumba era Yeemulugunyizza ne ku ngeri akakiiko ka paalamenti ak’ebyamateeka akakulirwa Jacob Oboth-Oboth gye kakuttemu ensonga y’ebbaga lino
Musumba awadde bannansi amagezi babeere bulindaala gye balondera, okwetegereza engeri abakiise baabwe gye banaateesamu mu paalamenti ku kiteeso ky’okuggya ekkomo ku myaka gy’omukulembeze w’eggwanga
Posted 2 hours 27 min ago..
Posted 2 hours 40 min ago..


text: 12 Awo Samwiri n’agamba Abayisirayiri bonna nti: “Nkoze* byonna bye mwansaba, era mbalondedde kabaka ow’okubafuga.+2 Kaakano kabaka ow’okubakulembera*+ wuuno! Naye nze nkaddiye mmeze n’envi, era batabani bange bali wano nammwe;+ mbadde mbakulembera okuva mu buto bwange okutuusa kaakano.+3 Nzuuno. Munnumirize mu maaso ga Yakuwa ne mu maaso g’oyo gwe yafukako amafuta:+ Ani gwe nnali nzigyeeko ente ye oba endogoyi ye?+ Ani gwe nnali ndyazaamaanyizza oba ani gwe nnali njooze? Ani gwe nnali nzigyeeko enguzi ne nkola ebitali bya bwenkanya?+ Bwe mba nga nnakikola, nja kubibaddizaawo.”+4 Awo ne baddamu nti: “Totulyazaamaanyangako era totujoogangako era totwalangako kintu kya muntu yenna.”5 N’abagamba nti: “Yakuwa mujulirwa gye muli, era n’oyo gwe yafukako amafuta anjulira olwa leero nti temulina kye munvunaana.”* Awo ne baddamu nti: “Yee, mujulirwa.”6 Samwiri n’agamba abantu nti: “Yakuwa eyakozesa Musa ne Alooni era eyaggya bajjajjammwe mu nsi ya Misiri,+ ye mujulirwa.7 Kaakano mujje mbalumirize mu maaso ga Yakuwa nga nsinziira ku bintu byonna eby’obutuukirivu Yakuwa by’abakoledde mmwe ne bajjajjammwe.8 “Yakobo olwatuuka mu Misiri,+ bajjajjammwe ne batandika okukoowoola Yakuwa abayambe,+ Yakuwa n’atuma Musa+ ne Alooni okuggya bajjajjammwe e Misiri babaleete babeere mu kifo kino.+9 Naye beerabira Yakuwa Katonda waabwe, n’abawaayo*+ mu mukono gwa Sisera+ omukulu w’eggye lya Kazoli, ne mu mukono gw’Abafirisuuti,+ era ne mu mukono gwa kabaka wa Mowaabu,+ ne babalwanyisa.10 Baakoowoola Yakuwa abayambe+ ne bagamba nti, ‘Twonoonye,+ kubanga tulese Yakuwa ne tuweereza Babbaali+ n’ebifaananyi bya Asutoleesi;+ naye kaakano tununule mu mukono gw’abalabe baffe, tukuweereze.’11 Awo Yakuwa n’atuma Yerubbaali+ ne Bedani ne Yefusa+ ne Samwiri+ n’abanunula mu mukono gw’abalabe bammwe bonna abaali babeetoolodde, musobole okubeera mu mirembe.+12 Bwe mwalaba nga Nakasi+ kabaka w’Abaamoni abalumbye, ne muŋŋamba nti, ‘Twagala kuba na kabaka anaatufuganga!’+ so ng’ate Yakuwa Katonda wammwe ye Kabaka wammwe.+13 Kale kaakano kabaka gwe mwali mwagala wuuno, gwe mwasaba; Yakuwa abalondedde kabaka anaabafuganga.+14 Bwe munaatyanga Yakuwa+ ne mumuweereza,+ ne mugondera eddoboozi lye,+ era ne mutajeemera biragiro bya Yakuwa, era mmwe ne kabaka wammwe abafuga ne mugoberera Yakuwa Katonda wammwe, kijja kuba kirungi.15 Naye bwe mutaagondere ddoboozi lya Yakuwa, ne mujeemera ebiragiro bya Yakuwa, Yakuwa ajja kubabonereza mmwe ne bakitammwe.+16 Kale kaakano, mujje mulabe ekintu kino ekyewuunyisa Yakuwa ky’agenda okukola nga mulaba.17 Kino si kiseera kya makungula ga ŋŋaano? Ŋŋenda kukoowoola Yakuwa abwatuse eggulu era atonnyese enkuba, mulyoke mumanye era mutegeere nti mukoze kintu kibi nnyo mu maaso ga Yakuwa okusaba muweebwe kabaka.”+18 Awo Samwiri n’akoowoola Yakuwa, Yakuwa n’abwatusa eggulu era n’atonnyesa enkuba ku lunaku olwo, abantu bonna ne batya nnyo Yakuwa ne Samwiri.19 Abantu bonna ne bagamba Samwiri nti: “Sabira abaweereza bo eri Yakuwa Katonda wo,+ kubanga tetwagala kufa; kubanga ku bibi byaffe byonna twongeddeko n’ekibi kino eky’okusaba tuweebwe kabaka.”20 Awo Samwiri n’agamba abantu nti: “Temutya. Kituufu mukoze ekibi kino eky’amaanyi, naye temulekeranga awo kugoberera Yakuwa,+ era muweerezenga Yakuwa n’omutima gwammwe gwonna.+21 Temumuvangako ne mugoberera ebitaliimu nsa,+ ebitagasa,+ era ebitasobola kulokola, kubanga tebiriimu nsa.22 Yakuwa tajja kwabulira bantu be+ olw’erinnya lye ekkulu,+ kubanga Yakuwa yabafuula bantu be.+23 Sisobola kulekera awo kubasabira kubanga mba nnyonoonye mu maaso ga Yakuwa, era nja kweyongera okubayigiriza ekkubo eddungi era ettuufu.24 Naye mutyenga Yakuwa,+ mumuweerezenga n’obwesigwa* n’omutima gwammwe gwonna, kubanga abakoledde ebintu ebikulu.+25 Naye bwe munaawaganyala ne mukola ebintu ebibi, mujja kuzikirizibwa+ mmwe awamu ne kabaka wammwe.”+


text:
Amawulire
Sipiika wa palamenti wakusisinkana minista kubya alipoota ye Kasese
Ivan Ssenabulya
January 11th, 2018
Bya Benjamin Jumbe
Omumyuka w’omukubiriza w’olukiiko lwe gwanga olukulu Jacob Oulanya ayise minister w’ensonga z’omunda mu gwanga, basisinkane ku lw’okubiri lwa wiiki ejja.
Kino kidiridde akakiiko ka palamenti akensonga zomunda mu gwanga okulemererwa okwanja alipoota, eyava mu kunonyererza ku kitta bantu kye Kasese.
Alaze okunyolwa nti newankubadde omumyuka wa ssentebbe wakakiiko Kezekia Mbogo yakaksizza nti alipoota weeri naye telabwako.
Wabula omubaka we Soroti, Angelina Osege agambye nti wagwana wabeewo ekikolebwa ku mubaka ono kubanga yakaksizza nti alipoota weeri naye ate teyanjulwa.


text:
Buganda
OMULANGIRA omukulu mu Buganda, David Alexander Ssimbwa avuddeyo n’agamba nti wasaanidde wabeerewo ekikolebwa mu bwangu olw’obutakkaanya obw’amaanyi obuliwo mu lulyo olulangira, ekiyinza okuvaako Obwakabaka okufuna ekizibu.
‘Bannange ebintu mubiraba ng’ebiri obulungi naye olulyo olulangira ensimbuko y’Obwakabaka lutaaguse ebitagambika era kyeraliikiriza’, Ssimbwa bwe yategeezezza aba Bukedde be yasisinkanye mu makaage e Kabowa okumpi ne Kampala.
Ssimbwa yagambye nti ekisinze okuleeta obutakkaanya mu baana b’engoma, y’embeera embi gye balimu nga balinga emmombooze mu Bwakabaka tewali abafaako, Kabaka yabeggyako dda ne bwe bakola batya okumulaba tebakkirizibwa.
Agamba nti kyandibadde kituufu Mmengo ebeeko ensawo entonotono gy’essaawo okuyamba abaana b’engoma ng’ ensimbi eziteekebwa mu nsawo eno ziva kwezo ezisoloozebwa okuva mu ttaka lya mayiro 350 ery’olusuku lwa Kabaka.
Ssimbwa agamba nti mu kiseera kino Abalangira n’Abambejja naddala abaana ba Muteesa bali mu mbeera mbi nnyo nga Kabaka talina kyakoze kubayamba era bino bye byavaamu okumutwala mu kkooti (Kabaka) ne bamuwawaabira ku bwannannyini bw’ettaka lya mayiro 350 lye balowooza nti lisaanidde liyambe olulyo Olulangira naddala abaana b’engoma bonna.
Yagambye nti okumanya nti Abalangira n’abambejja kati baafuuka ekitagasa, abamu ku bakulembeze e Mmengo batuuka n’okubavuma n’okubakola ebikolwa ebirala byonna ebibayisaamu amaaso ne batuuka n’okulowooza nti waliwo abatuma.
Omulangira Ssimbwa yagambye nti Kabaka nti y’avunaanyizibwa ku kutereeza olulyo Olulangira ng’ayita mu kubasisinkana buli ludda lutereeze bye lusobezza .
Wabula omuwabuzi wa gavumenti ya Kabaka ku by’amateeka, Apollo Makubuya, yayanukudde Omulangira Ssimbwa n’agamba nti ye n’ab’ekiwayi kye bwe baba baagala wabeerewo enteeseganya, bateekeddwa kumala kwetondera Kabaka olw’ebikolwa eby’obujoozi bye bazze bakola.
Makubuya yawadde ekyokulabirako nti abantu bano baagenda ne bawamba Amasiro ne bagezaako okulumba Olubiri lwe Mmengo, nga kati baatwala ne Kabaka mu kkooti nga bamuvunaana olw’ettaka lya mayiro 350!
Yalumirizza Abalangira n’abambejja bano nti balina ebigendererwa byabwe n’agattako nti Mmengo terina buvunaanyizibwa ku bya nsonga za lulyo Lulangira kyokka nakiggumiza nti tewayinza kubeerawo nteeseganya nga batwala Kabaka mu kkooti ne bamuwawaabira basooke baggyeyo emisango ensonga zaabwe zirabike nti ziyinza okutunulwamu.


text:
Pulezidenti Museveni, Col. Kiiza Besigye ne Amama Mbabazi bonna bali mu Kampala olwaleero mu nkuhhaana ze bategese okukomekkereza kampeyini ezikulungudde ennaku 101.
Olwaleero kampeyini z’obwapulezidenti n’ababaka ba Palamenti lwe ziggwa olwo Bannayuganda 15,277,198 abeewandiisa, bagende mu bifo ebironderwamu 28,010 ebisangibwa mu byalo 57,842 ebiri mu Uganda yonna.
Museveni agenda kukuba olukuhhaana lwe olusembayo mu kisaawe e Kololo. Aba NRM bagambye bakunze abantu kakadde kalamba okulwetabako.
Omwogezi w’akakiiko akanoonyeza Pulezidenti Museveni akalulu, Mike Ssebalu yategeezezza Bukedde nti kandideeti Museveni bw’anaaba tannagenda Kololo, waakusooka Mukono.
Dr. Besigye owa FDC agenda kusooka kutalaaga Divizoni y’e Nakawa ng’ava zooni ku zooni n’oluvannyuma akube olukuhhaana e Nakawa okumpi n’akatale.
Omwogezi wa FDC, Semujju Nganda yategeezezza nti Dr. Besigye yabadde ateeseteese okukuba olukuhhaana lwe olusembayo e Nakivubo kyokka abaddukanya ekisaawe baamwefuulidde ku ssaawa esembayo nga kati basazeewo okutetenkanyiza awalala.
Amama Mbabazi agenda kukeera kutalaaga ebitundu bya Wakiso Town Council gy’agenda okuva adde e Ntebe, ayitemu e Kajjansi, agende e Nateete, Kasubi n’oluvannyuma akube olukuhhaana e Makerere.
Omwogezi w’ekisinde kya Go Forward, Mike Mabikke yategeezezza nti Mbabazi agenda kubeera mu Wakiso ne Kampala n’annyonnyola nti Mbabazi agenda kukeera bukeezi okutalaaga ebitundu by’e Wakiso, Ntebe, Kajjansi, Nateete, Kasubi amalire e Makerere ku Yunivasite.
Abed Bwanika agenze Masaka gy’azaalibwa okufaananako nga ne Polof. Baryamureeba naye ali ku butaka bwe e Ibanda mu Ankole ate Mabiriizi ne Maureen Kyalya bali mu Luuka mu Busoga.
AMAANYI GA MUSEVENI
- Okunyweza ebyokwerinda n’obutebenkevu bw’eggwanga.
- Ebyobulamu; Museveni ateeseteese okuzimba amalwaliro amanene mu buli disitulikiti, konsitityuwensi n’amagombola gonna ateekemu eddagala n’abasawo.
- Okwongera okukola enguudo.
- Okutondawo emirimu naddala okuyamba okulwanyisa ebbula ly’emirimu mu bavubuka.
- Okussaawo ensawo ya ssente ezisoba mu buwumbi 1,000 ng’ezookugenda ku nsawo y’abakyala ziri buwumbi 234, SACCO ya buwumbi 180, Ssaayansi n’ebyobuyiiya obuwumbi 500.
- Okunyweza ebyenjigiriza ku mitendera gyonna.
- Okugulira abaana b’amasomero bonna mu Uganda Yunifoomu.
- Okugulira abaana abawala ab’amasomero aga Pulayimale ne Ssiniya ‘Ppaadi’ okwesabika nga bali mu nsonga.
- Okugulira abaana b’amasomero ebitabo, emikebe egikozesebwa mu ssomo ly’okubala egiyitibwa ‘Geometry Sets’, wamu n’ekkalaamu enkalu n’eza bwino.
- Okuteerawo abakyala n’abavubuka ensawo okwewolamu ensimbi.
- Abavubuka, Museveni yabasuubizza okwongera obuwumbi 134 mu nsawo yaabwe eyitibwa Youth Fund..
- Pulezidenti era yasuubizza okugulira ettaka ab’ebibanja mu Buganda.
EBISUUBIZO BYA BESIGYE
- Okukendeeza omuwendo gwa baminisita.
- Okukendeeza ku muwendo gw’ababaka ba Palamenti.
- Okwongeza bajeti y’ebyobulimi okutuuka ku bitundu 15 ku 100 okuva mu bitundu 3 ku 100 eziweebwayo gavumnenti ya NRM.
- Buli Munnayuganda eyanyagibwako ettaka lye, Besigye yasuubizza okulimuddiza.
- Abasomesa ba Pulayiale, Besigye yabasuubizza omusaala gwa 650,000 buli mwezi ate abasomesa ba siniya 1,000,000/ buli mwezi.
- Buli muyizi wa siniya, Besigye yamusuubizza kompyuta.
- Besigye asuubizza okuggyawo ekifo kya RDC n’ekyabawabuzi ba Pulezidenti.
- Ab’e Busoga, Besigye yasuubizza okubateera mu bajeti omutemwa ogw’enjawulo okubagulira amabaati.
EBISUUBIZO BYA MBABAZI
- Abaaziirwanako bonna abakyabanja gavumenti, Mbabazi agamba bagenda kusasulwa.
- Abasomesa, abaserikale ba Poliisi n’amagye, n’abakozi ba gavumenti abalala, Mbabazi yabasuubizza okubasasula obulungi kyokka teyayogedde misaala gy’agenda kubawa buli mwezi.
- Mbabazi yasuubizza okuwera emisolo gyonna egibinikibwa ku bantu obutereevu alekewo emisolo egissibwa ku byamaguzi n’ebikozesebwa ebirala.
- Ebibiina by’obwegassi ebyasasika, Mbabazi yagambye nti agenda kubizzaawo ng’awangudde obwa Pulezidenti.
- Oluguudo lw’eggaali e Kasese, Mbabazi agamba nti waakuluzzaawo ng’awangudde obwa Pulezidenti.
- Kabaka w’e Rwenzururu, yamusuubizza okumuzimbira olubiri olw’omulembe ng’awangudde obwapulezidentu.
- Tewajja kubaawo kukuba ttiyaggaasi mu bantu nga Mbabazi awangudde obwapulezidenti.
- Museveni, Besigye ne Mbabazi bavuganya n’abalala bataano ng’okulonda kwa nga February 18.
Yasuubizza okussaawo amakubo agayamba abantu okutandikawo emirimu egiyinza okubaggya mu bwavu bafune emerimbe egya namaddala.
ENSONGA EZIGENDA OKUSALAWO AKALULU:
Eggulo lwe zaaweze ennaku 100 eza kampeyini nga bonna omunaana abeesimbyewo ku bwapulezidenti batambudde Uganda yonna nga banoonya obululu.
Wabula ng’oggyeeko Pulezidenti Museveni ne Dr. Besigye abasobodde okumalayo zonna disitulikiti 112, abasigadde balina disitulikiti ezimu ze batatuuseemu.
Pulezidenti Museveni yasobodde okumalayo disitulikiti zonna n’adda ne mu ze yali yamaliriza omuli; Mbale, Jinja, Gulu, Arua, Tororo ne Soroti okuttaanya.
Wakati mu kutalaaga eggwanga, abeesimbyewo bonna ababadde n’ensonga ze basimbyeko essira era ze baagala abalonzi basinziireko mu kulonda.


text:
Akulira oludda oluvuganya Gavumenti naye azzizzaayo obukadde 29
Akulira oludda oluvuganya Gavumenti era omubaka omukyala owa Disitulikiti y'e Kasese wamu n'omumyuka we Roland Mugume akiikirira Munisipaali y'e Rukungiri mu Palamenti nabo bazzizzaayo obukadde 29 buli omu .
Bw'abadde ayogerako n'abamawulire ku Palamementi enkya ya leero, Kiiza ategeezezza nti ye Memba ku kakiiko ka Palamenti ak'ebyensimbi nga ssente ezo zaalina okusooka okukakasibwa akakiiko kano ekintu ekitaakolebwa nabwekityo teziri mu mateeka kubanga ababaka baaweebwa ssente z'okwebuuza ku balonzi ez'omwezi gw'ekkumi nabwekityo ensimbi ezo obukadde 29 za kugulirira babaka mu Palamenti basobole okuwagira ekintu kya Pulezidenti Museveni eky'okuggya ekkomo ku myaka .


text:
Amawulire
Asobezza ku Muwala we Namusalako Omutwe
Ivan Ssenabulya
August 11th, 2017
MUBENDE
Bya Magembe Sabiiti
Abatuuze ku kyalo Katabalanga mu south Division mu kibuga kye Mubende bagudemu ekyekango taata bwakakanye ku muwala we Nalumbugwe Florence ow’emyaka 6 namusalako omutwe nga kigamibwa yasoose kumusobyako.
Kimera Anatoli owemyaka 35 kigambibwa yakakanye ku muwala we abadde omuyizi ku somero lya Katabalanga C/U P/S namusalako omutwe.
Maama w’omwana ono Tebasulwa Jane ategezeeza nga bwaludde nga yayawukana nomusajja oluvanyuma lw’okumutulugunya.
Ssentebe we kyalo Mugerwa Fred avumiridde ettemu lino nasaba poliisi ekole okunonyererza.